text:
Tríggir tvøramenn á U21
TB | 26/05/13
Úttøka hevur í kvøld verið til U21 landsliðið hjá monnum. Hópurin við teimum ungu monnunum bleiv úttikin í kvøld til hetta landsliðið, sum hevur staðið seg sera væl seinastu tíðina við góðum úrslitum á heimavølli eins og á útivølli.
Nakað sum kann gera okkum her í TB glað er, at tríggir av ungu monnunum eru tvøramenn, harav tveir núverandi TB leikarir, Rógvi Joensen og Poul Ingason. Hin tvøramaðurin er Gilli Sørensen, sum hevur leikt mong av sínum árum í svørt hvítu troyggjuni. Í fjør var Gilli við til at tryggja TB verandi pláss í Effodeildini og eftir summarsteðgin valdi hann síðani at fara norður um Suðuroyarfjørðin og royna eydnuna í B36.
Rógvi og Poul eru tveir av teimum ungu monnunum, sum hava tikið ábyrgd í ár á besta liðnum hjá TB. Onki er at ivast í, at hesir báðir hava stóra framtíð frammanfyri sær. Poul hevur fingið stóra uppgávu at røkja á besta liðnum hjá TB í ár, tí hann er so at siga einasti áloypari í Effohópinum – higartil hevur tað eydnast honum væl og er hann tann, ið hevur skotið flest mál fyri okkum í ár, fimm mál eru tað blivin til í Effodeildini.
Rógvi Joensen, 19 ára gamli froðbingurin, hevur í ár fingið álagt eitt stórt álit við tað, at hann hevur fingið liðskiparabandi frá veteraninum Óla Johannesen. At yvirtaka tað frá Óla er ongin løtt uppgáva at røkja, men hetta hevur ikki nervað unga talentinum, sum eisini hevur skotið mál í svørt hvítu troyggjuni í ár – tað eina málið varð skotið móti EB/Streymi í einum dysti har tað enn eina ferð eydnaðist okkara monnum at fáa stig við frá Margáir.
U21 landsliðið skal møta Rumenia heima 7. juni og Montenegro úti 11. juni.
Vit ynskja teimum trimum góða eydnu við U21 landsliðnum og tað er uttan iva tykkum fult uppiborið!


c: text/html

text:
Ljósið vann fimleikafagnaðin 2017
Fimleikafelagið Ljósið vinnari av fimleikafagnaðinum 2017.
Evnið var 'ætt', og Ljósið valdi at lýsa hetta við Darwin's Theory.
Vit í Ljósinum vilja takka øllum, sum á ein ella annan hátt hava hjálpt
til við fagnaðinum. Somuleiðis vilja vit takka øllum íðkarum, sum vóru
við.
Takk til Fimleikafelagið Støkk, Fimleikafelagið Flog og Havnar fimleikafelag fyri sera góðar framførslur.
Serliga vilja vit takka Mariu Bjarnadóttir Jakobsen og Margretu Eyðunsdóttir Samuelsen fyri, at tær vildu átaka sær uppgávuna av fimleikafagnaðinum, og fyri teirra megnar arbeiði, ið tær hava gjørt.

robotstxt: allowed

filter: keep


text:
Virkja kort
Tú virkjar kortið umvegis telefonina:
- Ring til Nets á telefon 0045 44897350
- Trýst kortnummarið, enda við #. Kortnummarið er tey 16 tølini, sum standa á forsíðuni á kortinum.
- Trýst kotuna fyri at gera kortið virkið, enda við #. Kotan er 0 + 4 tey síðstu tølini í tínum kundanummari, sum sæst í høgra teigi í Netbankanum og á kontuavritinum.
Eftir hetta fært tú boðini: ”Kortet er nu aktiveret”. Um tú ikki gert kortið virkið beinanvegin, verður tað sperrað. Minst til beinanvegin at undirskriva kortið á baksíðuni.
Nándgjald
Fyrstu ferð tú setur kortið í gjaldsterminalin og trýstir tína PIN-kotu, verður nándfunkan á kortinum virkin. Eftir hetta kann kortið brúkast til at rinda upp til 350 kr. uttan at seta kortið í terminalin.
PIN-kota
Um tú hevur eina felags PIN-kotu til tíni kort, skalt tú brúka hana til hetta kortið. Annars fært tú eina nýggja PIN-kotu við postinum.


text:
NordikBørn
Gev barninum eina góða og læruríka fíggjarliga byrjan
Stovna eina samansparing longu í dag og gev barninum eina góða byrjan. Vit bjóða Barnasamansparing, ið gevur góða rentu.
Spar saman við Vitusi
Fitti kópahvølpurin Vitus leggur føroyskum børnum lag á viðvíkjandi skynsomum peningavanum og samansparing. Vitus lærir eisini skúlabørn at rokna og skriva við væl umtóktu lærukortunum.
Stutt og greitt um NordikBørn
- Til børn millum 0-12 ár
- Góð renta
- Ongin binding
- Til lummapening og samansparing
- Vitus sparibússu


text:
Í tí landinum langt burtur - Felagssangur
Felagssangur í Ebenezer í Havn 24. mai 2009.
442 í Nýggju Sangbók Guds Fólks
Týtt: Jákup Olsen
Klaver: Niels Johannessen
1. Í tí landinum langt burtur
eg mær ynskti svínabreyð,
á, hvør beiskt er har at vakna,
hvør ein synd og skomm og neyð.
Myrkt og dapurt rundan um meg,
bundin í so mangt eitt garn
vildi eg mín Faðir søkja,
vera trælur, ikki barn.
Niðurlag: Men í heimið inn hann tók meg,
har til fest var sett á borð,
og eg fór til borðs við honum,
eg, sum ynskti trælakor.
2. Ja, langt burturi hann sá meg,
kysti meg og fevndi mær,
tók meg troyttan, syndasjúkan,
elskaði meg, sum eg var.
Tá eg játtaði við tárum,
hvussu nógv eg úti har
hevði syndað móti honum,
sonarkor ei verdur var.
3. Men hann vildi einki hoyra
tá av mær um mína synd,
hetta eina bert hann vildi,
hava meg í húsið inn.
Skógvar, ring og dýran búna
fyri skitin pløgg eg fekk,
millum svín eg var har úti,
nú í heiminum eg gekk.
4. So er søgan hjá teim frelstu,
so er Harrans hjartalag.
Meg hann frelsti, men hann mátti
døma Jesus í mín stað.
Vreiði, myrkur, bann og deyða
leið hann fyri syndina,
hvat mín frelsa hevur kostað,
vísti Gud á Golgata.


text:
Ingi Samuelsen
08.02.2018 - 08:17
Føroya løgmaður, Aksel V. Johannessen, liggur nummar 50 á einum lista yvir heimsins ”hottastu” stjórnar- og ríkisleiðarar.
Hann er ”eitt sindur lekrari” enn sjálvasti Frans pávi, ríkisovasta í Vatikanríki, sum kemur beint aftaná á 51. plássi.
Um hetta er ein heiður ella ikki, má vera upp til hin einstaka at meta um. Heilt seriøsur kann listin ikki metast at vera. ”Í ov langa tíð hava heimsins borgarar liðið undir harræðinum av ódámligum leiðarum” – ”Við at skipa leiðararnar eftir útsjónd vóna vit, at fólk gerast varug við trupulleikan, og háða borgarnar í londum við ódámligum leiðarum”, skriva fólkini handan listan millum annað.
”Hottasti” av heimsins statsleiðarum er kanadiski Justin Trudeau framman fyri Jacinda Ardern, forsætisráðharra í Ný Sælandi og Jigme Khesar Namgyel Wangchuk, kong í Butan.
Emmanuel Macron, forseti Fraklands er nummar seks, Theresa May, forsætisráðharri breta, er nummar 46 og Donald Trump, forseti í USA, er nummar 138.
Okkurt bendir á, at tað ikki einans er útsjónd, ið atlit verður tikið til, tá listin er gjørdur, tí teir báðir statsleiðararnir, ið liggja niðjast eru Robert Mugabe á 198. plássi og Kim Jong-un á 199. plássi.
Sum kunnugt er Mugabe ikki forseti í Simbabvi longur, og listin er tí ikki heilt dagførdur. Til dømis er Ísland einans umboðað av Bjarna Benediktssyni, sum liggur nummar 10. Hvørki núverandi forsætisráðharrin, Katrín Jakobsdóttir, ella Guðni Th. Jóhannesson, forseti, eru umboðað.
Erna Solberg úr Noregi er nr. 82, Harald kongur nummar 147. Margreta drotning í Danmark er nr. 43 og Lars Løkke Rasmussen nr. 62. Carl Gustaf kongur svia er nummar 187 og forsætisráðharrin er ikki við. Skotland og Grønland eru ikki við á listanum.
”Hottest Head of States”
Justin Trudeau (EPA)
Jacinda Ardern (Mynd: EPA)
Jigme Khesar Namgyel Wangchuk kongur (Mynd: EPA)


text:
Steinar Patursson
28.07.2016 - 19:03
Tíðindi > Samfelag & Politikkur > Annað
- Her eru ov nógv fólk til at ganga og leita eftir Pokemons.
Soleiðis siga teir fimm, Teitur, Sveinur, Rói, Tummas og Brandur um at fanga Pokemons á ólavsøku.
Pokemons eru á ólavsøku, eins og vanligt, og har eru nógv lures, sigur Sveinur.
Lures eru lítlir koppar av luktilsi, ið tú kanst leggja út fyri at lokka lítlu Pokemon djórini til tín.
Men tað er torført at fanga tey, hóast alt er fult í luktilsi frá Tórsgøtu og allan vegin oman eftir Áarvegnum.
- Mann kann ikki ganga og hyggja í telefonina. Her er fólk allastaðni, so vit ansa eftir, letur úr einum av teimum fimm.
Telefonin er tó til reiðar, um so skuldi verið, at onkur sjáldsamur Pokemon skuldi lagt sær leiðina framvið.
Mynd: Sverri Egholm
Mynd: Sverri Egholm
Mynd: Sverri Egholm
Mynd: Sverri Egholm


text:
Hvussu kann fjarlestur – læring og útbúgving – fremja menning í fjarskotnum økjum? Avbjóðingar og tilgongdir í Føroyum.
Hetta var heitið á einum symposium, sum var í Norðurlandahúsinum 21. sept. Tað var Distansnetverk NVLs – “Nordisk Distansnätverk med fokus på e-learning” – ið skipaði fyri tiltakinum í sambandi við, at netverkið hevði fund í Føroyum. NVL er stytting fyri “Nordisk Netvärk för Vuxnas Lärande”.
Umleið 70 luttakarar úr øllum landinum og frá ymsum útbúgvingarstovnum og fyritøkum møttu upp til tiltakið hjá Distansnetverkinum um fjarlestur og nýtslu av KT í sambandi við læring, útbúgving og menning í útjaðaraøkjum. Høvuðsfyrilesari var Alastar Creelman, ið samskipar fjarlestur á Linnaeus Universitetinum í Svøríki. Á hugkvekjandi hátt lýsti og greiddi hann luttakarunum frá nýtslu av sosialum miðlum í útbúgvingum, fríum útbúgvingartilfeingi (open educational resources) og óendaligum møguleikum til tess at skapa nýggjar læringsmøguleikar fyri allar borgarar uttan mun til, hvar í verðini tey eru stødd.
Umframt áhugaverdir fyrilestrar og dømi um góða praksis og royndir við fjarlestri í øðrum útjaðaraøkjum í Norðurlondum, varð ljós varpað á royndir, avbjóðingar og møguleikar á hesum øki í Føroyum. Framløgurnar úr Føroyum vístu, at nakað av byrjanarroyndum eru á økinum, sum eru verdar at menna og vaksa um, men at langt er eftir á mál, um fjarlestur skal gerast eitt veruligt útbúgvingartilboð og íkast til at fremja menning í Føroyum. Av beinleiðis veitarum av fjarlestri í Føroyum eru fyritøkan Simprentis, ið hevur ment læringssimulatiónsplatformin OilSim, og Handilsskúlin á Kambsdali, ið bjóðar FHS og HH umvegis fjarlestur. Á Handilsskúlanum í Havn, sum samstarvar við universitetið í Århus, stendur teimum lesandi í boði at taka partar av HD útbúgvingini sum fjarlestur. Á sama hátt er BSc útbúgvingin í KT-verkfrøði á Fróðskaparsetrinum sett saman á tann hátt, at partar av útbúgvingini fara fram umvegis fjarlestur. Fróðskaparsetrið hevur samstarvsavtalu við Mittuniversitetið í Svøríki, ið veitir fjarlesturskeiðini.
Eftir fyrilestrarnar vóru verkstovur, har temaið var: “Frá strategi til íverksetan. Við støði í framløgunum: Hvussu kunnu vit fremja fjarlestur og læring í Føroyum?
Les meira um fjarlesturseminarið og “Nordisk Distansnätverk med fokus på e-learning” á: http://distans.wetpaint.com/
-
18.01.2019 Setrið Deildin fyri Heilsu- og Sjúkrarøktarvísindi Depilin fyri heilsugransking“11 for Health” verkætlanin verður víðkað"11 for Health" granskingarverkætlanin, sum Fróðskaparsetrið...
-
17.01.2019 FøroyamálsdeildinJens Dam Ziska settur sum vísindafólk at standa fyri útbúgvingini í listaligum arbeiðiLýst verður við upptøkutreytum til útbúgvingina í vár Jens...
-
16.01.2019 Setrið Deildin fyri Heilsu- og Sjúkrarøktarvísindi Depilin fyri heilsugranskingVæleydnaður heilsugranskingardagur í KongshøllDepilin fyri Heilsu- og Almannagransking skipaði hósdagin 10...


text:
Skúgvoy
Skúvoy er ein útoyggj vestan fyri Sandoynna. Skúvoyggin er sera kyrruvont pláss, men frá seinnu helvt av 1960'unum og til dagin í dag, er rættiliga nógv gjørt fyri at bøta um lendingarviðurskiftini. Skúgvi liggur ímillum Stóru Dímun og Sandoy. Tað er ein grøn vøkur oyggj við einari fjølbroyttari og stórslignari náttúru. Fuglameingið er stórt, og bjørgini bera nógvan fugl. Tey seinnu árini hevur tó verið afturgongd, serliga í lomvigastovninum. Skúvingar hava, sum kent er, tikið bæði egg og fugl, hetta hevur verið eitt gott ískoyti til húsarhaldið. Landbúnaður er eins og á hinum útoyggjunum tað, sum tey flestu takast við. Av øðrum virksemi eru tænastur fyri strandferðsluna, avgreiðsla av tyrluni, skúlaverkið og innan heilsurøktina. Í Skúgvi eru góðir møguleikar fyri framburði og menning. Landbúnaðurin kann við betur fyriskipanum gerast ein lønandi vinna. Tað tilfeingi, sum oyggin hevur, kann gagnnýtast til fulnar, tá umstøður fyri framleiðslu undir heilsufrøðiligum góðkendum umstøðum vera til staðar. Ferðavinna er ein góður møguleiki í Skúgvi.
Sildberin røkir farleiðina eftir sjónum til Skúvoyar, allir túrar undantikið ein hvønn yrkadag eru við tilkalling. Tyrlan røkir loftvegis sambandið, mikudag, fríggjadag og sunnudag. Ritan siglir við farmi av Havnini eina ferð um vikuna.
Søga[rætta | rætta wikitekst]
Hóast smæðin í stødd, bert 10 km2 ella 60 merkur, er Skúvoyggin ofta nevnd í fornu søguni. Tað kemst av tí, at oyggin alt frá søguligari tíð gjørdist høvdingasetur. Her búsettust brøðurnir Beinir og Brestir. Miklir menn í mæti og ikki minni virdir og kendir sum hirðmenn Hákun Jals í Noregi. Sigmundur og Tórur, synir hjá Bresti, vuksu upp í Skúvoy. Sigmundur er grivin í Ólansgarði í Skúvoy, og har stendur gravsteinur sum minni um hann. Sigmundur var hann, ið læt fyrstu kirkjuna byggja úti í Skúgvoy. Eisini er nýliga reistur minnisvarði um Sigmund: Ein standmynd av Sigmundi sum smádrongur.
Myndir[rætta | rætta wikitekst]
Slóðir[rætta | rætta wikitekst]


text:
Drama í borðtennishøllini eftir klagu frá Jersey
Enn er eingin dystur byrjaður í borðtennishøllini. Jersey hevur sent klagu inn um útrokningarháttin í bólkaspælinum í liðkappingini. Tey siga, at Jersey átti at spæla hálvfinalu og ikki Grønland. Sera óheppið, tí Grønland vann hálvfinaluna og stendur til at vinna gull ella silvur.
Týðandi fólk hava stungið høvdini saman og viðgera í løtuni klaguna. Um Jersey fær viðhald mugu nógvir dystir leikast av nýggjum. Eingin veit hvat fer at henda.
Júst Jersey, hildu vit, varð okkara mótstøðulið kl. 10.00. Nú er kl. 1020 og øll bíða.
Uha-uha.


text:
Føroyar endaðu á sætta plássi í liðkappingini
Jersey vann loksins dystin um fimta plássið. Vit bardust væl og leingi, men máttu loksins leggja kongin.
Eyðun tapti annan dystin 0-3 og hin 1-3. Mótstøðan var ov sterk.
Henrietta vann ein spennandi dyst 3-2. Eitt sett endaði 14-12 og eitt annað 13-11, so her var talan um ein javnan og spennandi dyst.
Pætur tapti sín dyst 3-0.
Durita og Henrietta vunnu sín dyst 3-0.
Henrietta og Pætur taptu blandaða tvímansleikin 0-3.
Seinasti dysturin hjá Pæturi varð ikki spældur, tí dysturin longu var avgjørdur.
4-2 til Jersey.
Eitt sætta pláss í liðkappingini er góðtikið, tá havt verður í huga at vit hava eitt ungt og óroynt lið á fleiri plássum. Sama plasering, sum á Jersey 2015.


text:
Orð: Elias Blix
Týtt: Edm. í Garði
1. Hvat tykir tær um Jesus Krist?
Tú syndari mást vita vist
tað Harranum at svara.
Tí finnur tú ei svarið fyrr,
enn hann á dómadegi spyr,
tá vilt tú illa fara.
2. Hvat tykist tær um Jesus Krist?
O, syndari, lat ei óvist
títt svar um ævir skriva!
Tí lív og deyði stendur á,
um Kristus rætt tú kenna má.
Gev svar, so tú kanst liva.
3. Sært tú hann bert sum Dávids son,
sum vísan eins og Sálomon
og makt og æru bera,
hann er tó ikki maður tann,
sum lív tí deyða geva kann
og sekan sælan gera.
4. So bið um Andan, at tú má
fyrst tína synd av sonnum sjá
og sárt í hjarta kenna!
Og rópa so úr djúpi út
til Jesus tína sorg og sút,
so angurs tár tey renna!
5. So skalt tú tá við trúnni fá
við øðrum eygum Kristus sjá
og kennast honum nærri;
tá sært tú – meir enn Dávids son –
at hann bar lív og vón í lon,
ja, er tín Guð og Harri.
6. Hvat tykir tær um Jesus Krist?
Tá kanst tú svara satt og vist:
Mín Guð, mín frelsuklettur!
Hann situr við Guðs høgru hond,
men tá ið hann sleit deyðans bond,
í frælsi varð eg settur.


text:
Volvo Kring Føroyar 2016 er avlýst
Vegna ov lítla undirtøku hevur nevndin í TSF í dag avgjørt at avlýsa kappingina í ár.
Nevndin í Tórshavnar Súkklufelag hevur í dag avgjørt ikki at skipa fyri árligu etapu súkklukappingini, Volvo Kring Føroyar.
- Torkil Veyhe, ið aftur í ár var favorittur at vinna kappingina, hevur givið avboð. Hann skal í næstum luttaka í Post Cup Nord, og vit skilja væl hansara avgerð, sigur TSF í einum stuttum tíðindaskrvi, ið er sent til fjølmiðlarnar.
Avgerðin at avlýsa hevur ikki beinleiðis nakað at gera við avgerðina hjá Torkil, men heldur tann, at luttøkan í ár ikki er so góð.
Nevndin harmast støðuna. Tey, ið hava goldið fáa mail og peningin afturfluttan í næstum, sigur Gunnar Dahl-Olsen, nevndarlimur í Tórshavnar Súkklufelag.


text:
Ari av Rana
13.06.2018 - 13:58
Fyri áleið 5 vikum síðani raktu arbeiðsmenn í Eysturoyartunlinum við heitt vatn Tofta-megin rundkoyringina. Heita vatnið varð funnið áleið 425 metrar frá rundkoyringini ímóti Rókini.
Ein filmsupptøka, sum Jarðfeingi hevur lagt út á heimasíðu sína vísir hvussu vatnið rýkur og møguliga eisini kókar.
- Vit vita ikki so nógv um hetta enn. Vit sóu eitt filmsbrot á Facebook, sum arbeiðsmenninir høvdu lagt út. Har sæst at vatnið dampar, so vit settu okkum í samband við Eysturoyartunnilin, sigur Jana Ólavsdóttir á Jarðfeingi.
Tá tey settu seg í samband við Eysturoyartunnilin fingu tey at vita, at tey vistu ikki at hetta var av týdningi, og at tey høvdu gravað veg yvir staðið.
- Vit fara at grava upp aftur fyri at vita, um tað er ein heit kelda ella ikki, sigur Jana Ólavsdóttir.
Jana Ólavsdóttir vónar, at hetta verður staðfest, tí at tey vita at ein rivuskipan er, sum gongur úr Kollafirði og til har, sum heita vatnið varð funnið.
- Tað er gott hjá okkum at vita, um hendan rivuskipanin førir heitt vatn runt Føroyar.
Heitt vatn varð funnið í Kollafirði fyri nøkrum árum síðani, og tí er áhugavert at vita, um hetta vatnið verður ført víðari út undir Skálafjørðinum.
Jana Ólavsdóttir fortelur, at arbeiðsmenninir hava sagt, at møguliga er talan um at innspræning av betongi hevur skapt nógvan hita, sum hevur fingið vatnið at dampa og kóka, men á Jarðfeingi hava tey spurt seg fyri um hetta, og eingin kennir til, at tað skuldi verið gjørligt.
Rivuskipanin, sum møguliga leiðir heitt vatn runt Føroyar, byrjar í norðara parti av Vágoynni. Hon gongur síðani beint sunnanfyri Vestmanna, fylgir Leynavatni, og kemur úr við høllina í Kollafirði. Hon gongur síðani víðari út móti Eysturoynni inn á Strendur, og fer síðani yvir móti Toftum. Heita vatnið, sum arbeiðsmenninir í Eysturoyartunlinum funnu, er undir Skálafjørðinum, beint millum Strendur og Toftir.
Jana Ólavsdóttir sigur, at tað týdningarmikið er at fáa staðfest um heita vatnið fylgir rivuskipanini, tí at kenna vit skipanina, so kunnu vit gagnnýta tað.
- Heita vatnið, sum var funnið í Kollafirði var 27 hitastig. Men kenna vit rivuskipanina, so kunnu vit finna fram til har sum vatnið møguliga er 60 ella 70 stig og so kunnu veruliga gagnnýta hitan, sigur Jana Ólavsdóttir at enda.


text:
FM kappingar í amboðsfimleiki í Fimi 12.-13. mai 2018
Leygardagin og sunnudagin 12.-13. mai vera FM kappingarnar 2018 í Fimi í Havn.
Á kvinnusíðuni kappast stig 4-7, FIG gentur, kvinnuunglingar og kvinnur. Á mannfólksíðuni kappast, smádreingir, dreingir, mansunglingar og menn.
Kappast verður í øllum amboðum, 4 amboð á kvinnusíðuni og 6 amboð á mannfólkasíðuni.
Leygardagin 12. mai er all-around FM kappingar, har FM vinnari all-around verður funnin, har øll stigini verða tald saman í hvørjum amboði.
Seks tey bestu, í hvørjum amboði, koma víðari til FM finalurnar í einstøkum amboðum, sum verða sunnudagin 13. mai.
Um seks ella færri íðkarar eru til eitt amboð, verður FM í einstøkum amboðum samstundis sum all-around kappingarnar leygardagin.
Skráin leygardagin 12. mai:
Kl. 08.00 – 08.50: Upphiting fyri FIG gentur, kvinnuunglingar, kvinnur, mansunglingar og menn
Kl. 09.00 – 12.00: FM kapping fyri eldru bólkarnar
Kl. 12.30 – 13.20: Upphiting fyri stig, 4-7, smádreingir og dreingir
Kl. 13.30 – : FM kapping fyri stig, 4-7, smádreingir og dreingir
Skráin sunnudagin 13. mai:
Kl. 12.00 – 12.50: Upphiting fyri stig, 4-7, smádreingir og dreingir
Kl. 13.00 – 15.30: Amboðsfinalur fyri stig, 4-7, smádreingir og dreingir
Fimleikafelagið Ljósið ynskir øllum íðkarum góða eydnu til FM kappingarnar.


text:
Tróndur Arge 11.01.2019 (20:45)
Hallur Hansson orkar best
Til fyrstu venjingarnar eftir ársskiftið, hevur danska Superligafelagið við føroyska landsliðsmiðvallaranum, Halli Hansson í hópinum, havt sína fyrstu rennitest.
AC Horsens skrivar á heimasíðuni, at Hallur Hansson orkaði best. Talan er um bip-test, har føroyski landsliðsmiðvallarin rann longst upp á tíð. Hetta er ikki fyrstu ferð, at Hallur Hansson stendur seg so væl í uppstartinum.
- Í gjár var fyrsti venjingardagurin í 2019. Tað var rennitest á grasslíkinum. Hallur Hansson vísti enn eina ferð, at hann klárar seg væl í rennitestini, stendur at lesa frá AC Horsens.
Tað hevur annars ljóðað, at tað er áhugi fyri føroyska miðvallaranum í øðrum feløgum. Hann hevur spælt í AC Horsens síðani 2016.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
18. desember 2015
Axel O & CO. er ein country bólkur úr Íslandi, og manningin er:
Axel Ómarsson (sangari & gitar), Magnus Kjartansson (klaver & sang), Sigurgeir Sigmundsson (gitar & pedal steel), Jóhann Ásmundsson (bassur), Sigfús Óttarsson (trumma).
Bólkurin var stovnaður summarið 2015, og teir hava hagartil útgivið trý støk løg, ”Country Man”, ”The World” og tað nýggjasta lagið “Country Christmas all the way”. Í løtuni arbeiða teir við teirra fyrstu EP útgávu.
Tað var forsangarin Axel, ið tók stig til bólkin. Bert 16 ára gamal, flutti hann saman við familjuni til Tulsa, Oklahoma, og seinni til Houston, Texas, og tað var her hann fekk áhuga í country tónleiki. Hendan áhugan tók hann við sær, tá hann flutti aftur til Íslands.
Allir í bólkinum eru kendir í Íslandi, men har er ein, sum er kendur út um Ísland, nevnliga bass spælarin Johann Asmundsson, sum er ein av frontfigurunum í kenda tónleikabólkinum Mezzoforte.
Tað gleðir okkum at fáa Axel O & Co. til Føroyar í summar, og teir fara uttan iva at fáa gott lív í Dungasandi til Sørvágs Country -& Blues festival.


text:
-
9. September 2018 | Sjúrður Gullbein
Bárður Skorheim Guttesen formaður í RK
29. August 2018 | Sjúrður Gullbein
Annika Olsen, borgarstjóri: Vit eru stolt av tykkum!
25. August 2018 | Sjúrður Gullbein
Formaðurin í Róðrarfelagnum Knørri til reseptión á Dannebrog
23. August 2018 | Sjúrður Gullbein
Tá ið Fríðrikur krúnprinsur vitjaði Róðrarfelagið Knørr
28. Juli 2018 | Sjúrður Gullbein
Ólavsøkuróðurin 2018 bleiv ein frálíkur knørradagur
24. Juni 2018 | Sjúrður Gullbein
Róðrarfelagið Knørrur nógv heiðursmerkir í Vági
18. Juni 2018 | Sjúrður Gullbein
Gull og tannagrísl – Eystanstevnan 2018
17. Juni 2018 | Sjúrður Gullbein
Pílur
Skriva eina viðmerking
Tú mást vera loggað/ur á fyri at viðmerkja.


text:
Bruttotjóðarúrtøkan (BTÚ) í marknaðarprísum, var slakar 16,7 milliardir krónur í 2015. Tað eru útvið 900 milliónir meira enn í 2014. Av hesum vøkstri átti fiskiveiða 340 milliónir, útvið 40 prosent. Stórur vøkstur var eisini í handli, byggivinnu og matvøruídnaði.
40 prosent av vøkstrinum í BTÚ stavar frá fiskiveiðu
Bruttotjóðarúrtøkan í marknaðarprísum verður gjørd upp sum virðisøkingin í øllum vinnugreinum samanlagt og haraftrat meirvirðisgjald og aðrir vøruskattir.
Talvan omanfyri vísir virðisøkingina í ársins prísum, skift á vinnugreinabólkar 2012-2015.
Útvið 40 prosent av vøkstrinum í 2015 stavar frá munandi størri virðisøking í fiskiveiðuni, 1.884 milliónir móti 1.544 milliónum í 2014, ein vøkstur upp á 340. Vøksturin var mestur í uppisjóvarveiðuni og hjá flakatrolararum. Men eisini í botnfiskaveiðuni undir Føroyum var virðisøkingin munandi størri í 2015, fiskaprísirnir royndust betri enn í 2014, og oljuprísurin var munandi lægri.
Virðisøkingin í fiskaaling minkaði nakað í 2015, men heldur seg á støðinum frá 2013, tá hon meir enn tvífaldaðist. Minkingin í 2015 stendst mest av minni nøgd, meðan so at siga allur ógvisligi vøksturin í 2013 stavaði frá hægri laksaprísum.
Virðisøkingin í matvøruídnaði vaks 6,3 prosent í 2015, væl minni enn vøksturin upp á sløk 19 prosent í 2014. Vøksturin í orkuveiting stavar í stóran mun frá lægri oljuprísum. Og uppgongdin í byggivinnuni heldur fram, virðisøkingin er nú nærum komin upp á støðið áðrenn fíggjarkreppuna.
Vøksturin í almennari fyrisiting og tænastu var góðar 100 milliónir, 3,4 prosent, sum svarar nøkulunda til miðal ársvøksturin síðan fíggjarkreppuna, men er munandi minni enn vøksturin mongu árini frammanundan. Miðalvøksturin í almennari fyrisiting og tænastu árini 1999-2009 var góð 7 prosent um árið.
Í øðrum tænastuvinnum vaks virðisøkingin 3,7 prosent í 2015. Her stavar vøksturin serliga frá handli, í stóran mun frá vøkstrinum hjá útflutningsfiskasølum. Umframt handil eru aðrar tænastuvinnur umvæling, gistihús og matstovur, flutningur og samskifti, fígging og trygging, kunningartøkni, fastognaumsiting og aðrar handilsligar tænastuvinnur.
Myndin omanfyri vísir virðisøkingina í fýra vinnubólkum sum partur av virðisøkingini samanlagt 1998-2015.
Seinastu árini, frá 2012 til 2015, hevur íkastið frá tilfeingisvinnum og ídnaði, orku og byggivinnu verið vaksandi, meðan tænastuvinnurnar, privatu og almennu, hava verið minkandi.
Árini 1998-2002 var íkastið frá tilfeingisvinnum um 20 prosent. Í 2003 minkaði hesin partur niður á støði um 15 prosent, og aftur í 2008 minkaði parturin, niður á sløk 12 prosent. Men við ógvisliga vøkstrinum í uppsjóvarveiðini og vøkstrinum í fiskaaling hevur íkastið frá tilfeingisvinnunum togað seg upp á sløk 19 prosent 2015.
Parturin hjá ídnaði, orku og byggivinnu minkaði úr góðum 21 prosentum árini 1998-2008 niður í 17 prosent árini eftir fíggjarkepppuna, men er síðan vaksin aftur upp á sløk 19 prosent í 2015.
Íkastið frá almennari fyrisiting og tænastu vaks úr um 20 prosentum árini undan 2003 upp á 24 prosent í 2005, og upp á 26 prosent í 2009, men er síðan støðugt minkað aftur niður á sløk 22 prosent í 2015.
Síðan 2003 hevur íkastið frá øðrum tænastuvinnum ligið oman fyri 40 prosent og rakk í 2012 upp á sløk 44 prosent, men er síðan minkað aftur niður á sløk 41 prosent í 2015.
Síðan 1998 er bruttotjóðarúrtøkan í ársins prísum vaksin úr 7,4 milliardum krónum upp í 16,7 milliardir í 2015. Men sum myndin omanfyri vísir, hevur gongdin verið skiftandi, og er tað serliga orsakað av skiftandi gongdini í tilfeingisvinnunum og í byggivinnuni. Onkur ár hevur bruttotjóðarúrtøkan í ársins prísum eisini minkað. Í 2003 var tað fellið í alivinnuni, sum saman við stórari afturgongd í fiskiveiðuni var høvuðsorsøk til minkingina. Og beint eftir fíggjarkreppuna í 2008 var tað serliga minni bygging og minni innlendskur eftirspurningur yvirhøvur, sum dró bruttotjóðarúrtøkuna niður.
Eftir minkingina í 2008 og 2009 er bruttotjóðarúrtøkan í ársins prísum vaksin aftur, 7 prosent í 2010, 2,4 prosent í 2011, 3 prosent í 2012, 7,5 prosent í 2013 og 2014 og 5,6 prosent í 2015.
Havast skal í huga, at talan er ikki um mát fyri búskaparvøkstri, men um vøkstur í ársins prísum.
Dagførd tøl eru at finna í hagtalsgrunninum.
---
Video-grafikkur kann takast niður her


text:
( Úr formáli FKJs )
AV tí at Hin Heilaga Bíblia er ein gomul bók, og vegna tess at King James Bíblian, (sum er frá 1611), so hóskiligani er skrivað á kongligum tignarmáli, talar eisini Hin Føroyska King James á einum upphevjaðum máli. Fyri at náa hesum tignarmáli, stýra til, millum, og innan sum oftast hvørsfalli. Eisini eru serligir málsligir hættir, sum finnast í King James Bíbliuni, vorðnir læntir úr Íslendskum, (sum jú er eitt sera væl varðveitt mál av okkara felags Norrønu rót), og síðan vorðnir tillagaðir til Føroyskt mál.
Tríggir serligir málsligir hættir eru í King James Holy Bible; teir eru: hugsandi háttur, ynskisháttur, og ókomin tíð. Teir báðir fyrstu hátta sær soleiðis í FKJ, at sagnorðið tá tekur tann formin tað hevur í fyrsta persóni eintali; tað fær tó ikki umljóð, uttan tað longu er kent soleiðis í Føroyskum. Dømi um hugsandi hátt er, Um nakar maður hoyri rødd mína, og opni dyrnar; (Opb. 3:20). Hoyrir verður til hoyri, og opnar verður til opni. Annað dømi er, Tessvegna, um nakar maður veri í Christi; (II. Cor. 5:17). Er verður til veri, sum er enn kent í talumáli sum veri seg, tað er, at man setur sær nakað fyri í huganum: man tosar hugsandi. Eitt dømi um ókomna tíð er, Sýna tit deyða Harrans til hann komi; (I. Cor. 11:26). Kemur verður til komi. Ynskisháttur er kendur í Føroyskum; til dømis, Guð gævi; væl gagnist, læri tú væl, osv., hetta er vorðið víðkað í FKJ til at umfata alla ynskistalu, tó sum oftast við ongum umljóði.
Sagnorð í øðrum persóni eintali, sum í nútíðar máli hava líka ur ending í øðrum og triðja persóni eintali, hava øll fingið t ella rt skoytt uppí endan í FKJ, bæði í nútíð og í tátíð, hetta fyri at gera sjónligan tann neyðuga munin á sagnorðum í øðrum og triðja persóni eintali, og harvið náa fram til ein fult sundurgreinaðan málbúna, sum er førur fyri at bera tignarmál King James Bíbliunnar. Dømi, Hvar tú hevurt lagt hann; (Jóh. 20:15); altso, hann hevur, men tú hevurt. Hetta er neyðugt, av tí at orðið tú stendur ikki altíð í tekstinum.
Teknseting FKJ Bíbliunnar er sín egin; hon er í útgangsstøðinum heilt eins og teknseting Ensku KJB, har teknini , ; : og . eru sett sum stigvísar sundurdeilingar av mangan longu setningum Bíbliunnar. Eyka komma og semikolon eru varisligani vorðin sett inn í FKJ, men punktum og kolon eru sett sum í KJB.
Kolon er ikki brúkt í sambandi við framsagnir, eiheldur gásareygu; fyri at minna á, at Bíblian er ikki jarðisk: hon er Guðs heilaga orð.
Heilaga Bíblia, Føroyska King James, er okkara fýra hundrað ár seinkaða reformatións Bíblia, loksins øll hini varðveittu orð Guðs á hini Føroysku tungu: ja, enntá øll hini skírgaðu orð HARRANS.
Orðini hjá HARRANUM eru skír orðˇ: sum silvur roynd í einum bræðsluovni av jørð, skírgaði sjey ferðir.
Tú skalt varða tey, O HARRI, tú skalt varðveita tey frá hesi ætt um ævir.
( Psálmur 12:6—7 FKJ )


text:
Síðsta ár bleiv ein flaki gjørdur av børnum úr barnagarðinum, hann var sera væl vitjaður, tað vóru bæði børn og vaksin sum brúkti hann, eisini vóru fleiri ferðandi sum eisini vóru túr við honum. Ti helt eg, at tað hevði verið stuttlig um fleiri flakar kundi verið á Vatninum, so lív kom í, har ung og gomul hugnaðu sær við flakunum.
Tórsdagin 17/5-18 klokka 18.00 verður flakatiltakið á Vatninum í Vági, skótarnir fara at selja kaka og bollar og kanska okkurt annað gott.
Tey sum eru við í flakatiltakinum, skulu hava bjargingarvestar við og meðan tiltakið er, skal ein vaksin verða umborð á flakanum.
Tað verður ein kapping at rógva út til hólmin, tann sum verður fyrst út til hólmin vinnur steyp.
Eisini verður kapping um hvør hevur vakrasta flaka.
Tey sum hava flakar við í tiltakinum, hava ábyrgrd av flakaunum, tey skulu sygja fyri at flakarni ikki reka runt á Vatninum eftir at tiltakið er liðugt, t.v.s at tá flakarnir ikki eru í brúk, skulu teir verða bundnir.
Vónandi taka fólk gott undir tiltakinum og fara væl um flakarnir og náttúruna.
Vegna fyrireikarnir.
Bjarni Johansen og Skótaliði Royndin


text:
Málmennirnir uppá pláss
EB/Streymur hevur gjørt eina eitt ára avtalu við málmennirnar báðar, Róa Zachariasen og Jákup Højgaard, sum aftur í ár skulu kappast um málmansplássið í felagnum. Eisini er avtala gjørd við Jákup Andrias Hansen sum aftur í ár verður málmansvenjari.
20 ára gamli Rói Zachariasen kom til okkum frá AB…
Gestur heldur fram
Tað er við gleði at vit kunnu avdúka, at 24 ára gamli Gestur Bogason Dam, hevur skrivað undir ein eitt ára sáttmála við EB/Streym.
Gestur kom frá B36 aðrenn kappingarárið 2018 og var ein av týdningarmiklastu leikarunum hjá okkum í fjør. Hann kann spæla hvar sum helst á vøllinum, um tørvur er á tí.…
Magnus Jarnskor til EB/Streym
23 ára gamli gøtumaðurin, Magnus Jarnskor, hevur skrivað undir sáttmála við EB/Streym fyri kappingarárið 2019.
Magnus er ein spennandi frammrættaður leikari, ið er uppvaksin í Víkingi. Hann hevur øll árini, burtursæð frá seinnuhálvu í 2017 tá hann spældi ÍF, spælt við Víkingi. Higartil er tað blivi…
Jónstein heldur fram
28 ára gamli Jónstein Magnussen hevur skrivað undir sáttmála fyri 2019.
Bóltsnillingurin úr Tjørnuvík hevur verði inni í og rundan um hópin í fleiri ár, men tað var ikki fyrr enn í fjør, tá hann við 19 dystum, fekk sítt veruliga gjøgnumbrot á betriliðnum. Í 2011 leikti hann sín fyrsta dyst fyri bet…
Árni G Olsen aftur í EB/Streymi
25 ára gamli Víkarmaðurin vendur aftur til barndómsfelagið.
Eftir at hava leikt eitt kappingarár á Argjum vendir Árni heim aftur til EB/Streym. Árni hevur leikt 101 dystir fyri bestaliðið hjá EB/Streymi, harav teir flestu í miðverjuni. Árni hevur skriva ein eitt ára sáttmála við okkum.
Vit eru ser…
Keyp fýrverk frá EB/Streymi
Keypi frá okkum og stuðla mennandi arbeiðinum EB/Streymur ger fyri børn, ung og vaksin í øllum sundalagnum.
Vit selja í Á handlinum við Norðskála og í hólmahúsiðnum á Eiði.
Opið er í Norðskála:
Fríggjadagin og leygardagin frá kl.13:00 til 20:00
Mánadagin frá kl.10:00 til 14:00
Opið er á Eiði:…


text:
Fólkaheilsukanning 2017
Fólkaheilsuráðið hevur síðan 2002 staðið fyri árligum Gallupkanningum av fólkaheilsuni hjá føroyingum, har umleið 550 fólk verða spurd um heilsueyðkenni og heilsuvanar. Kanningin í 2017 vísir hesi eyðkenni:
Royking:
Kanningin, sum var í september mánaði í ár, staðfestir, at roykingin hjá teimum vaksnu fall úr 28% niður í 22%. Umleið fimtihvør føroyingur eldri enn 18 ár roykir hvønn dag, svarandi til 22% dagligir roykjarar; í fjør vóru vit uppi á 28% dagligir roykjarar. Flestu roykjarar eru í aldursbólkinum 25-39 ár. 27% av føroyingum eldri enn 18 ár siga seg roykja av og á. Hetta er minni enn í 2003 (41%). Talan er her um eitt støðugt fall síðan 2003. Av teimum sum roykja av og á ella meira eru 2/3 sum roykja hvønn dag.
Rørsla:
Føroyingar røra seg ov lítið, og bert 22% røra seg í mun til tilmælini frá WHO. 10% av øllum føroyingum røra seg als ikki og eru tí í álvarsligum vanda fyri sjúkum, sum kropsligt óvirkni hevur við sær. Fleiri menn enn kvinnur røra seg í mun til altjóða tilmælini. 16% av føroyingum eldri enn 18 ár eru slett ikki regluliga kropsliga virknir, og hetta er minni enn í 2005 (28%).
Kostur:
Føroyingar eta frukt, grønmeti og fisk í somu nøgdum sum í 2003. Í mun til altjóða tilmæli eta umleið 90% av føroyingum nokk av fiski, men ov fá eta nóg mikið av grønmeti og frukt (ca. 50%).
Sjálvsmett heilsustøða:
Í mun til sjálvsmetta heilsustøðu, liggja føroyingar á sama stigi sum í 2014, men gleðiligt er, at tey ungu í 2017 meta seg at hava munandi betri heilsu, enn seinastu 3 árini. Tað er ein tendensur, at fólk í Vágunum meta seg at hava verri heilsu enn aðrastaðnis í landinum, meðan tey í Suðursteymoy meta seg hava bestu heilsuna.
Yvirvekt:
Føroyingar viga ov nógv. Meira enn helvtin av føroyingum viga ov nógv, og fimtihvør kann bólkast at vera tað, vit kalla feitur. Síðan 2003 er talið á feitum føroyingum næstan tvífaldað. Samstundis er ein tendensur til, at færri við normalari vekt eru í dag enn í 2003. Nógv fleiri kvinnur í Føroyum viga normalt, og nógv fleiri menn eru í bólkinum við yvirvekt og fiti. M.a. kann nevnast, at bert triðihvør maður í Føroyum vigar normalt. Tað eru serstakliga menn yvir 25 ár, sum viga ov nógv og eru í vanda fyri lívstílssjúkum, ið eru knýttar at yvirvekt.
Nýtsla av skíggjum:
Umleið helvtin av føroyingum nýta skíggjar meira enn 3 tímar dagliga í sambandi við sítt arbeiði. Á arbeiðsplássinum brúka menn skíggjar meira, enn kvinnur gera. Skíggjanýtslan á arbeiðsplássinum er størst hjá teimum 25-59 ára gomlu. Tríggir út av fýra føroyingum nýta skíggjar meira enn 3 tímar dagliga í frítíðini. Fjórðihvør í aldurbólkinum 15-24 ár brúka skíggjar meira enn 5 tímar dagliga í frítíðini. Samanumtikið eru hesi tøl alt ov høg og hanga ivaleyst saman við manglandi rørslu og yvirvekt.
Samband: Magni Mohr, formaður í Fólkaheilsuráðnum, telefon: 292270.
FHR_Gallup-kanning_sep2017 end (2).pdf Gallupkanning september 2017


text:
Tað er fríggjadagur, 10. august. Veðrið er av tí allar fagrasta, ikki ein skýkloddi á himli. Nokk besti dagur í ár. Eg sigi við Veru at í morgun ætli eg mær niðan á Háfjall. Hon heldur eg burdi heldur tikið eina hond i við babba, sum stríðist við at gera okkum tún omanfyri húsini. Men allíkavæl dugir hon gott at síggja at dagurin í dag er júst ein slíkur har fjøllini standa víðopin og bjóða inn.
Aftaná ein skjótan kaffimunn leggi eg til brots, klokkan er 10:30. Eg fari frá brunnunum og takið beint niðan ímóti niðasta hamara. Onkur vildi kanska gingið niðan á Brúnaskarð fyrst, sum er ein nakað lættari túrur. Men í dag ætlaði eg at gera skjótt av tí valdi eg hesa leiðini.
Eg brúkti 53 minuttir niðan og 34 minuttir omanaftur. Ein frálíkur túrur.
Niðanfyri eru nakrar myndir eg tók á túrinum.


text:
Námsfrøðingur til Smílikulluna í Vága komunu
vinna07-11-2018 - 09:16 - Jóanis Nielsen
Søkt verður eftur námsfrøðingi til Smílikulluna at byrja 7. januar.
Talan er um eitt starv á 26 tímar.
Vit ynskja av tær:
-
At tú ert við til at menna tað námsfrøðiliga arbeiðið á stovninum.
-
At tú ert opin fyri broytingum.
-
At tú hevur góð samstarvsevnir.
-
At tú megnar at arbeiða sjálvstøðugt, tekur ábyrgd og ert nærløgd/lagdur.
-
hevur hug og áræði at skapa ein fjølbroyttan og tryggan gerandisdag, við virðing og umsorgan fyri tí einstaka barninum, foreldrum og starvsfeløgunum.
Smílikullan
Smílikullan er eitt frítíðarskúla tilboð til børn í Vága kommunu, sum ganga í 1. og 2. flokki.
Vit hava tríggjar verkstaðir: Náttúru og evningsverkstað, hondarbeiðsverkstað og ítróttarverkstað. Á verkstøðunum verður dentur lagdur á, at tað einstaka barnið fær loyvi til, at menna sínar førleikar.
Smílikullan liggur nær við fjøruna, sandin, viðarlundina og fótbóltsvøllin. Hetta gevur okkum ríkar møguleikar til nógvar spennandi avbjóðingar til børn og starvsfólk.
Meir fæst at vita um starvið við at venda sær til leiðaran Hervør Heinesen tlf. 794540.
Um eingin námsfrøðingur søkir starvið, verður hjálparfólk sett ístaðin í eitt tíðaravmarka starv.
Lønarviðurskifti
Lønin er sambært sáttmála millum Føroya Pedagogfelag og KAF.
Námsfrøðingurin fylgir lønarstigunum frá 11 til 21 og hjálparfólk fylgja lønarstigunum frá 2 til 7.
Arbeiðstíðin er vanliga millum kl. 09.00 og kl. 17.00.
Umsókn saman við prógvum, royndum og viðmælum, skal sendast til:
Vága Kommunu
Hammershaimbsvegur 1
360 Sandavágur
Viðmerk á brævbjálvan: “Umsókn”.
Ella við teldupost til:vaga@vaga.fo
Umsóknin skal vera okkum í hendi seinasta lagið mánadagin tann 26. novembur kl. 1200.


text:
Vælkomin til heimasíðuna hjá Dansifelagnum í Havn. Síðan er enn í gerð, men longu nú er ymiskt at finna.
Her síggjast nýggjastu tíðindini frá Dansifelagnum í Havn.
Fríggjakvøldið 26. oktober 2018, kl. 21:00 verður ársaðalfundur hjá Dansifelagnum í Havn í Hornahúsunum. Skrá eftir viðtøkum felagsins.
Oftani møti eg fólki, sum hava avgjørdar meiningar um brúðardans og brúðarvísur uttan tó at vita nakað um søguligu og mentanarligu bakgrundina fyri hesum siði. Tí havi eg her savnað ymiskt hesum viðvíkjandi.
Boðað verður frá at aðalfundur felagsins verður í Hornahúsunum fríggjakvøldið 23. oktober 2015, kl. 21:00. Skrá sambært viðtøkum felagsins.
Fríggjakvøldið 9. oktober 2015, kl. 20:00 byrjar barnadansurin hjá Dansifelagnum í Havn í Norðurlandahúsinum aftur.
Dansifelagið er biðið um at dansa fyri uml. 400 kórfólkum í Dansifrøi leygarkvøldið 31. mai 2014. Møtið fjølment í vanligum klæðum kl. 21:30 í Dansifrøi.
Leygardagin 3. mai 2014 tók Dansifelagið í Havn upp brot úr 9 kvæðum.


text:
Nú kanst tú søkja um
Stuðul til gransking
Stuðul verður latin: - føroyskum granskarum og granskaralesandi - gransking, menning og nýskapan á ella í tilknýti til føroyskar granskingarstovnar og vinnufyritøkur - gransking, menning og nýskapan, ið hava týdning í føroyskum høpi.
Stuðul verður latin til ymisk sløg av verkætlanum: - Ph.D.-verkætlanir. - post grad. ella post doc. verkætlanir, ið ganga um fleiri ár - smærri verkætlanir við stytri tíðarætlan - granskingarverkætlanir, sum fevna um vinnumenning og vinnugransking
Tað er ein fyrimunur at: - verkætlanin fevnir um samstarv millum fleiri granskarar - verkætlanin fevnir um samstarv millum granskarar, granskingarumhvørvi og vinnuna
Tað verður kravt at: - í minsta lagi 1/3 verður fíggjaður av øðrum enn Granskingargrunninum. Undantak kann tó gerast fyri Ph.D. verkætlanir.
Minstamark fyri stuðli til verkætlanir er 80.000 kr.
Umsóknir skula skrivast á skandinaviskum ella enskum máli á serligt oyðublað, ið fæst á skrivstovu ráðsins og kann heintast á heimasíðuni. Skrivlig vegleiðing fæst á somu støðum.
Gevið gætur broyttu mannagongdina, har vit nú bert skulu hava umsóknir við telduposti. Sí nágreinilig krøv á www.gransking.fo
Umsóknarfreist er: 1. september 2010, kl. 12.00 føroyska tíð. (Í 2011 verður árliga umsóknarfreistin flutt fram til 15. februar)
Umleið 7 mió kr. eru tøkar til nýggjar verkætlanir.


text:
Haldi at valplakatir eru vorðnar sera keðiligar, alt ov nógv merktar av, at lýsingarfyritøkur reka valstríðið. Eg sakni tær heimamálaðu plakatirnar, og uppaftur meira sakni eg at fáa at vita, hvat ymsu valevnini standa fyri. Sum heild krógva tey seg aftan fyri nøkur slogan hjá flokkinum, og flestu plakatirnar eru hópframleiðsla.
Treyðugt so, onkur gullkorn eru uppímillum, og havi eg loyvt mær at tikið nøkur fram her. Serliga er tað fólkaflokkurin sum hevur gjørt sær ómak við plakatunum.
Fyrst av øllum var tað fólkaflokssloganið “Øðrvísi bústaðarmøguleikar til eldri” sum eg hefti meg við. Fólkaflokkurin hevur ikki víst nakra virðing fyri eldri, og í mínum stilla sinni hugsi eg, hvørt tey ikki munnu hugsa um lítla kamarið 6 føtur undir jørð. Hetta sloganið tykist tó heldur ikki at hava ta stóru raðfestingina hjá flokkinum, tí yvir av Vesturkirkjuni er sloganið skift út við einum tigandi Jan Christiansen, meðan tað niðri við rundkoyringina við skipasmiðjuna hongur og flákrar og treingir eina stuðlandi hond fyri at síggjast. Helst verða ongir nýggir bústaðarmøguleikar til eldri um Fólkaflokkurin fær valdið.
Hvørki Jan Christiansen ella Høgni Mikkelsen tykjast hava hug at nevna nakað ítøkiligt sum teir vilja fremja. Her valdar tøgn. Og tó minna teir báðir meg á, hvussu tað var fyri ikki so langari tíð síðani, tá eitt harkalið av entreprenørum hevði valdið í býráðnum, og mín uppfatan var, at einans byggimál vórðu raðfest ta tíðina. Og ikki hvat sum helst byggimál, tí viðlíkahald av kommunalum bygningum er eftir øllum at døma ikki líka rentabult sum nýbygging til privat virki og húsarhald. Hetta var eitt tíðarskeið við skiftandi borgarstjórum, men felags fyri býráðssamgongurnar tá var, at sambandsflokkurin og fólkaflokkurin skipaðu samgongu.
Nógv av valevnunum eru tey somu enn, men onkur nýggjur roynir at koma sær framat. Ein fólkafloksgrannskoðari roynir at sleppa framat við orðinum STERKT. Tað skulu sterkar familjur til at bera “sterku” vinnuna, heldur hann, og vil hava sterka fíggjarstýring. Hesar sterku familjur við sterkari fíggjarstýring og sterkum vinnulívi mugu fáa barnakekkar á 10.000 kr.
og 2.000 kr. minni í skatti. Her skal okkurt gerast í botnfrádráttinum, sigst, men ivasamt er tó, um tað er lógligt. So væntandi verður lógin broytt!
Tíverri eru barnakekkar og kommunalur skattalætti ikki avmarkað sterkar familjur, tí enn hevur fólkaflokkurin ikki roknað út, hvussu tey kunnu forða veikum familjum í at fáa hesar veitingar. Tað man fara at koma.
Sum sagt, so tykist sum fólkaflokkurin vil sleppa í gongd aftur at byggja, og besta teknið uppá sterkar familjur, sterka vinnu og sterka fíggjarstýring er, at vit hava nógvar bilar. So tí mugu vit sjálvandi hava nógv nýggj parkeringshús í miðbýin. So munnu mentanin og trivnaðurin fara at koma av sær sjálvum!
Trivnaðin tykist ein fyrrverandi tjóðveldismaður at taka sær av. Seinasta eg las frá hansara hond var annars hvussu hann ilskaðist av, at tað almenna roynir at fáa skatt frá vinnulívinum. Hetta var at gera seg inn á vinnulívið. Hugvekjandi at hesi sjónarmið hanga einsamøll á matstovuni Áarstovu. Trivnaður skal helst ikki vera skattafíggjaður. Spurningurin er so, um trivnaður hevur nakað við býráðsvalið at gera.
Eitt mál kann eg tó saktans taka undir við, nevniliga at gera offroad breyt við Oyggjarvegin. Mín undirtøka er tó treytað av, at tað verður bannað at koyra við hasum akførum aðrastaðni enn á vegum og á offroad-breytum, tí hatta er ein tann størsta spillan fyri okkara viðbrekna lendi. Havi tó einki hoyrt um, at fólkaflokkurin hevur ætlanir um at gera broytingar í lógini um offroad-akfør.
Framsókn hevur atgongd til stórar lastbilar, og hesir eru prýddir við valevnum. Mín sann so varnaðist eg, at okkara bilur tykist vera framsóknarsinnaður.
Rossafólkini hava eisini sín biðil, og Brandur í Dali bregðaði burtur úr fjøldini av tjóðveldisplakatum, eins og mín kæra grannakona, Hensia Einarsson.


text:
Kristilig Tíðindi (69) - Kristiliga tíðindasendingin við Poul Jóhan Djurhuus
Yvirskriftir:
-
Familjulegur í Zarepta,
-
Útbygging í leguhúsinum í Nesvík,
-
Gamla og nýggja Berøa,
-
Summarlegur í Nesvík,
-
og Summarlegur í Zarepta
------------------------------
Trýst 'HOYR INNSLAG' knøttin omanfyri fyri at hoyra tíðindasendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Uppskotið sum flent varð eftir hevði komið væl við nú
Rák (29) 5G tøkni og undirskriftinnsavning móti, at føroyingar verða millum fyrstu í heiminum at fáa 5G
Byggigølan á Glasi - tey eru skelka!
Hugnaløtan (47) - Gestur: Jógvan Arge
Video: Kópur etur fisk áðrenn hann fer aftur í trolið
Prát við Arna Zachariassen um burðartal
Prát við Anfinn Olsen
Ferðslutrygd 43 ár í dag
Kópur oyðir toskastovnin í New Foundlandi
Samrøða við Jacob Vestergaard um Glasir
R7 Premier League (33) - 21. jan 2019
Republikanskt CO2 sirkus á Vaglinum í Havn
Fyrrverandi KÍ venjari ger nýggja skreytútgávu av Føroyingasøgu
Prát við Virgar Dalsgaard um leiklutin hjá Emil Joensen í samband við "Merkið"
"Kom á 2069!" (45) - 18. jan 2019
Barbara Holm gevst sum blaðstjóri á Sosialinum
Javnaðarflokkurin avdúkar nýtt valevni
Bárður, Jacob, Bill og Kristin vilja ikki á fund við Kristinu Háfoss
Ronaldo játtar seg sekan
Sølu- og marknaðarleiðarin í Miðlahúsinum er farin í annað starv
Tíðindi klokkan 12
Desember størsta vøkstur í arbeiðsplássum í USA nakrantíð
Valskráin hjá KvF
Prát við Jón Simonsen úr Hvannasund, um serligan útróðrartúr
Samband
Postboks 226
FO-600 Saltangará


text:
Árligi, væl umtókti jólahugnin í viðarlundini, verður nú leygardagin, 9. Desember, frá kl. 18:00.
Jólahugnin í viðarlundini er fyri nógvar familjur vorðin ein siðvenja og somuleiðis ein byrjan uppá jólafrítíðina.
Viðarlundin er um hesa árstíðina prýdd við jólaperum, sum somuleiðis lýsa hugnaligu gøturnar millum trøðini upp, so væl er gangandi, sjálvt um myrkt er.
Hetta tiltak er eisini eitt gylt høvi hjá barnafamiljum og øðrum at kobla úr frá tí strævna gerandisdegnum, og njóta náttúruna og vakra umhvørvi í og runt viðarlundina.
Ókeypis, heitt kakao og bollar eru at fáa, og jólamenn vitja.
Harafturat verður skipað fyri sangi, har Erolf og Hentzar luttaka.
Sum nakað nýtt, so ber í ár til at keypa sær heimagjørdar jóladekoratiónir og annað


text:
sum royndarskipan kann heintast beinleiðis her.04-09-2018
Umbiðið ein royndarlisens , so kunnu tit royna forritið ókeypis í 1 mánað.
Fylgið ávísingina her niðanfyri:
Heinta eyka málpakkar her DK-pakkin (1.2 GB) og UK-pakkan (860 MB)
Tá fílan er heintað, dupultklikkja á fíluna, og forritið verður installerað.
Send eina áheitan um 1 mánaða login-kotu sum teldupost - brúka formin niðast.
Tá tú hevur fingið login-kotuna, koyr forritið, ið nú er á skrivaraborðinum.
Forritið biðir um kotuna, tá tú startar CD-ORÐ fyrstu ferð
Brúkaravegleiðing er undir CD-ORÐ/Frálæra
Um trupult er at heinta alla fíluna, kann tað vera neyðugt at heinta eitt forrit, ið uppafturtekur heintingina, sjálvt um "timeout" hevur verið,
Tað kann heintast her:
Høgraklikk á Leinkið til forritið omanfyri á hesi síðu og vel “Kopier linkadresse”
Tá ORBIT Downloader er installerað og startað, far til Files/Enter new URL to download, innset link við Ctrl+V, so verður fílan heintað øll, sum hon er. Eisini sjálvt um heintingin steðgar, so heldur heintingin áfram, har hon steðgaði.
Vanliga varar heintingin frá vanligum kagara uml. 2 tímar.
Við Orbit Downloader varar heintingin einans uml. 1/3 av tíðini!
Skriva her umsókn tína um eina royndarkotu, so senda vit eina, ið varar 1 mánað.
Royndarkotur kunnu bert brúkast eina ferð. Um tú ynskir at brúka CD-ORÐ aftaná lokna royndartíð, skalt tú leiga CD-ORÐ.
Um tú ynskir at brúka skipanina aftaná royndartíðina, ber til at gera eina leiguavtalu um hetta,
vinaliga send tá ein teldupost á info@hh-support.com um hetta.
Prísur:
Leiguavtala, gjalda fyri 3 ár í senn kr. 3.600,-


text:
Reglugerð fyri dagstovnin í Sjóvar kommunu
§ 1
Kommunalur stovnur
Dagstovnurin á Strondum er ein kommunalur stovnur, góðkendur við heimild í løgtingslóg um dagstovnar og dagrøkt nr. 67 frá 10. mai 2000, seinast broytt við løgtingslóg nr. 38 frá 9. mai 2006.
§ 2
Endamál stovnsins
1. stk.
Endamál stovnsins er gerandisdagar í dagtímunum at hava umsorgan fyri, menna og menta børnum í aldrinum frá 6 mánaðir til og við 2. flokk, ið hava bústað í Sjóvar kommunu.
Stovnurin verður rikin í einum kristnum anda, í tryggum umhvørvi og á námsfrøðiligan fullgóðan hátt.
2. stk.
Javnstillað við 1. stk., er endamál stovnsins at samskipa tiltøk fyri børn, sum av fysiskum, sálarligum og sosialum orsøkum hava tørv fyri meiri stuðli enn tí, sum heimið megnar at geva.
§ 3
Foreldraráð
1. stk.
Fyri stovnin skal veljast eitt foreldraráð, sum skal verða bindilið millum foreldur og stovn. Ráðið skal á ein positivan hátt arbeiða fyri, at bøta og styrkja um samstarvið millum foreldrini, stovnin og kommununa.
2. stk.
Leiðarin tekur stig til, at eitt ráð verður sett. Í ráðnum skulu vera 3 – 5 limir, sum verða valdir fyri tvey ár. Fyri hvønn lim, verður ein varalimur valdur.
3. stk.
Ráðið skal verða umboðað av foreldrum, sum hava børn á stovninum.
4. stk.
Kommunan ger viðtøkur fyri virksemi ráðsins.
§ 4
Setanarviðurskifti og uppgávubýti
1. stk.
Til tess at røkja dagligu leiðslu stovnsins, setir kommunan ein leiðara og ein varðaleiðara við námsfrøðiligari útbúgving. Setanarbólkur við dagstovnaleiðaranum, varaleiðaranum, álitisfólkinum og formanninum, ella øðrum umboði í Trivnaðarnevndini, setir fólk í starv og sigur fólk úr starvi. Størvini skulu lýsast leys alment. Fólk, ið verða sett í starv eftir hesi reglugerð, verða lønt sambært sáttmála millum Kommunala Arbeiðsgevarafelag Føroya og avvarðandi yrkisfelag.
2. stk.
Stovnurin er opin í dagtímunum mánadag til fríggjadag, men kommunan kann eftir tilmæli frá barnaverndarnevndini geva loyvi til, at stovnurin kann hava opið alt samdøgrið ella í vikuskiftunum sambært § 3, stk. 2 í løgtingslóg nr. 67 frá 10. mai 2000, seinast broytt við løgtingslóg nr. 38 frá 9. mai 2006, um dagstovnar og dagrøkt.
Leiðarin skal hava boð innan 1. mai, nær barnið skal í summarfrí. Barnið skal hava frí minst 4 vikur um árið, harav 3 vikur er samanhangandi um summari og ein vika um veturin.
3. stk.
Leiðarin hevur ábyrgdina av námsfrøðiligu leiðslu stovnsins og stendur fyri dagliga rakstrinum í samstarvi við kommununa.
4. stk.
Sjóvar kommuna ger upptøkureglur, sum skulu góðkennast av landsstýrismanninum sambært § 4, stk. 2 í løgtingslóg nr. 67 frá 10 mai 2000, seinast broytt við løgtingslóg nr. 38 frá 9. mai 2006, um dagstovnar og dagrøkt.
5. stk.
Leiðarin hevur ábyrgdina av, at gjaldið, ið foreldrini skulu lata, verður kravt og førir leiðarin í samstarvi við annað starvsfólk hjáverðubók, har tað hvønn dag verður sagt frá, hvørji børn eru komin.
6. stk.
Leiðarin førir høvuðsbók við upplýsingum um tey børn, ið eru upptikin á stovninum, navn teirra og aldur, foreldur/verji, og hvussu leingi tey vóru á stovninum og um orsøkina til, at tey fóru av stovninum.
7. stk.
Leiðarin skipar fyri arbeiðsætlanum, frítíðarætlanum, sjúkraseðlum o.s.fr.. Uppsøgn av starvsfólki verður framd í tráð við tær til eina og hvørja tíð gladandi reglur.
8 stk.
Leiðarin hevur ábyrgdina av, at óregluligar avgerðir ikki verða tiknar á stovninum. Um kommunan tekur avgerð, ið eftir uppfatan leiðarans er í stríð við galdandi reglur so sum sáttmáli o.t., hevur leiðarin skyldu til at boða kommununi frá hesum. Um kommunan ikki er samd við leiðaranum hesum viðvíkjandi, kann avgerð kommununnar kærast til Almanna- og Heilsumálaráðið.
9. stk.
Er talan um størri útveganir, fer keypið fram eftir, at tilboð eru fingin til vega og løgd fyri kommunustýrið til støðutakan.
10. stk.
Er talan um størri útreiðslur, sum ikki eru innan fyri góðkendu fíggjarætlan, skulu útreiðslurnar ikki berast uttan góðkenning frá Sjóvar kommunu.
§ 5
Fíggjarætlan
Tað áliggur leiðaranum, saman við kommunalu fyrisitingini, at gera uppskot til fíggjarætlan, sum verður løgd fyri kommunustýrið til viðmerkingar og góðkenningar. Kommunan velur ríkisgóðkendan ella skrásettan grannskoðara fyri stovnin.
§ 6
Uppsagnargrund
1.stk.
Um eftirstøðan fyri at hava barn á stovninum fer upp um 3. mánaðir, kann stovnurin avgera at siga plássið upp.
2. stk.
Um barn er á bíðilista, hvørs tørvur verður mettur hægri enn tørvurin hjá upptiknum barni, er tað ikki uppsagnargrund.
§ 7
Kommunustýrið fyri Sjóvar kommunu kann broyta hesa reglugerð.
Reglugerðin er góðkend av kommunustýrinum fyri Sjóvar kommunu tann 29.09.2010
Artur Johansen, borgarstjóri


text:
Runavíkar Býráð hevur sitið á fundi í skúlanum í Funningi dastið av degnum og kvøldinum við. Hetta er annar arbeiðsfundurin í eina viku, hin varð hildin í Lamba skúla seinasta fríggjadag, har politikarar og embætisfólk hava sitið saman í einari tilgongd til tað, at snikka til fíggjarætlanina hjá kommununi fyri árið 2018.
Kl. 21.30 í kvøld var full semja um karmin, raksturin og íløgurnar fyri fíggjarárið 2018. 2. viðgerð av fíggjarætlanini verður á almenna býráðsfundinum týskvøldið hin 31. oktober, og tá fæst meiri at vita um, hvat liggur í semjuni, sum fekst í lag í Funningi í dag.
Býráðslimurin Jónhard Danielsen luttók á fundinum í Lamba, men hann fekk ikki tikið lut á fundinum ídag, nú hann er farin til skips aftur, tí er hann heldur ikki við á myndunum, sum eru tiknar í Funningi - á Brúnni og undir Ølvustovu - í dag.


text:
Orð: Eliza E. Hewitt
Lag: William James Kirkpatrick
Týtt: Victor Danielsen
Upprunaheiti: Him that cometh
1. Hoyrið, hvussu Jesus øllum býður,
talar milt til hjørtu, troytt og móð,
kallar á ta friðarleysu mannfjøld,
søtari enn einglaljóð!
Niðurlag: Tann, ið koma vil til mín,
tann, ið koma vil til mín,
tann, ið koma vil til mín,
skal eg aldri koyra út!
2. Arma sál, sum tungar byrðar níva,
gleð teg, her er frelsa stór og frí!
Hjá tær stendur hann, sum væl kann bera
bæði teg og alt títt stríð.
3. Her er lívsins vatn at fá, tú tysti,
maktarleysi, her er vín og breyð!
Ei tín góðska rørdi Harrans hjarta,
nei, tín stóra, djúpa neyð!
4. Tann, sum kemur, fallin, blindur, sligin,
setur seg við Harrans ríka borð,
trýr á Jesu dýra blóð og deyða,
hann skal sanna hesi orð.


text:
Vindorka
Tað eru ymiskir hættir at gagnnýta vindin, og eru vindmyllur ein háttur, ið alsamt vindur uppá seg at gera nyttu av vindinum til orkuframleiðslu.
Uppbygnaðurin av eini vindmyllu er sera einfaldur. Í stuttum kann sigast, at vindurin fær veingirnar at mæla, sum síðani eru settir til ein generator, ið framleiðir elorku.
Tað er ein sera stór menning farin fram innan vindorkutøkni seinnu árini, og eru tað í dag fleiri ymiskir hættir og ymiskir útbúnaðir í vindmyllum. Til dømis eru tað vindmyllur, ið brúka gear og aðrar vindmyllur, ið ikki brúka gear o.s.fr.
Hóast tað í Føroyum er vindur í ríkiligt mát, er tað tó ein stór avbjóðing at fáa allan vindin til høldar í elskipanini, serliga tí at vindurin er so skiftandi, bæði hvat viðvíkur ætt og styrki.
SEV hevur tó valt at taka av hesi avbjóðing, og sum eitt av fáu londunum í heiminum, eru ætlanir um, at vindur skal, innan heilt stutta tíð, standa fyri meira enn einum fjórðingi av samlaðu elorkuframleiðsluni í Føroyum.
Niðanfyri er yvirlit yvir framleiðsluna hjá SEV í Neshaga og Røkt í Vestmanna síðani 2005:
Neshagi
Í 2005 setti SEV tríggjar Vestas V47 upp í Neshaga. Talan var um vindmyllur, ið vóru 45 metrar høgar og var tvørmátið á veingjunum 47 metrar. Tíverri fórust tvær av hesum vindmyllum um ársskiftið 2011/2012.
Í 2012 vóru tríggjar nýggjar ENERCON E44/900kW settar upp á Eystnesi. Talan her er um sera framkomnar vindmyllur, ið hóska væl til føroysk viðurskifti. Tað merkir í stuttum, at tær eru útgjørdar við útbúnaði, ið hóskar til tað føroyska veðurlagið sum t.d. Storm Control, ið ger, at vindmyllan ikki verður útkoblað við 25 m/s sum flest aðrar vindmyllur, men kann framleiða heilt upp til 28 m/s við fullum mátti, og verður mátturin síðan javnaður niður, inntil vindferðin er komin upp til 34 m/s. Vindmyllan hevur heldur ikki gear, og hevur tískil ”variabla” snúðningsferð, ið er millum 16 og 34 snúningar/min.
Sum áður nevnt, fórust tvær av Vestas vindmyllunum um árskiftið 2011/2012, og varð hetta grundað á feili í reguleringsútbúnaðinum. Staðfest er, at feilurin hevur verði síðan vindmyllurnar vóru nýggjar, men nú kláraðu tær ikki at standa ímóti mongu stormunum, ið vóru í seinna helmingi í 2011 og um árskiftið 2011/2012. Tí var avgjørt, at taka tí triðju Vestas vindmylluna niður og seta tvær ENERCON E44/900kW upp ístaðin.


text:
Málið um nýskipan av fiskivinnuni er komið upp í kók á tí politisku kabússuni, og ivin um framtíðar vinnukarmar er nú exploderaður heilt — við hóttan um at eingi fiskirættindi verða útskrivað, um ikki ein semja fæst í ár um nýggja lóg.
Sjáldan munu so nógvir føroyingar hava sæð eitt so stórt mál við so stórum skundi drigið út so leingi. Men ikki nóg mikið við tí — vit skulu eisini leggjast inn sum ósjálvbodnir áskoðarar til ein vinnupolitiskan sjónleik sum nú hevur sett ta samlaðu fiskivinnuna undir hamaran gjøgnum eitt ultimatum frá sjálvum fiskimálaráðharranum: kemur eingin politisk semja áðrenn 1. januar 2018 um nýggja lóggávu fyri fiskivinnuna, so verða eingi veiðirættindi útskrivað, og so hevur eingin í Føroyum loyvi at reka vinnuligan fiskiskap.
Sjónleikurin, ella cirkusið, byrjaði í 2007 við at Løgtingið so glaðbeint sum einmælt samtykti at siga øll føroysk fiskirættindi upp til 1. januar 2018. Jú, stemningurin var so heitur fyri at okkurt mátti gerast, og tað beinan vegin, fyri at steðga “spekulatión” sum loyvdi einstøkum at tjena stórar pengar upp á nakað ið sama høga ting hevur alment designerað sum “ogn Føroya fólks”.
Niðurteljingin varð harvið sjósett, og eingin tóktist ivast í at politikararnir fóru at megna at loysa, í tíð innan tíggju ár, ta uppgávu sum harvið lá fyri framman: at orða og samtykkja eina nýggja lóg um vinnuligan fiskiskap við breiðum parlamentariskum grundarlag.
Kanska nóg listinlærdir
Reimin um lendarnar á politikarunum vísti seg tó at vera so sum so. At teir ídag — allir flokkar sum ein — standa við buksunum niðri, er einki stuttligt fyri okkum sum ófrívilliga blivu vitni til hendan óskilliga línudans.
Thursday, February 23, 2017
Thursday, February 16, 2017
Tí má nýskipanin útsetast í fimm ár
“Tíðin er gingin undan,” staðfestir fiskimálaráðharrin, og alt bendir á at hann hevur rætt — tað er neyvan gjørligt nú at fáa eina veruliga nýskipan av fiskivinnuni samtykta í tíð áðrenn klokkan slær 2018; ymiskt kann tó gerast.
“Sjálvandi skal ein nýggj fiskivinnuskipan, sum vit hava møguleika fyri at gera nú… hon skal eisini taka sterkt atlit til verandi aktørar. Tað verður eisini gjørt; so tað hevur ongantíð verið sagt frá mínaru síðu, ella frá Aksel [Johannesen] ella Poul [Michelsen], at tað er nakað við at frá 1. januar 2018 so stendur nakar á berum. Tað kemur ikki upp á tal. Tað hevur ongantíð verið ætlanin.”
Soleiðis royndi Høgni Hoydal, fiskimálaráðharri og formaður í Tjóðveldi, at sissa ekkafullar røddir sum hoyrdust millum áhoyrararnar á ‘Fiskivinnupolitiskum Toppfundi’ undir Torradøgum í Klaksvík fyrr í vikuni.
Men trupulleikin er, sum eisini kom fram týðiliga undir tiltakinum, at nú ber illa til at fáa tíðina at røkka til at nøkur nýskipan av fiskivinnuni kann orðast og samtykkjast í nøkulunda tíð áðrenn 1. januar 2018, tá øll verandi fiskirættindi fara úr gildi sambært lóg.
Har er tó ein útvegur í lógini, í og við at hon heimilar at verandi loyvir verða longd í fimm ár. So tað liggur í kortunum at tað kann vera óklókt at stressa og streingja á nú fyri at kroysta eina nýskipan ígjøgnum uttan ta nógv umtalaðu breiðu politisku semjuna, har tað enntá tykist ivasamt um parlamentariskur meiriluti yvirhøvur fæst fyri tí. Hetta bleiv ikki beinleiðis viðgingið men tó óbeinleiðis, tá fiskimálaráðharrin viðmerkti undir tí almenna fundinum í Klaksvík at “tíðin er gingin undan.”
“Sjálvandi skal ein nýggj fiskivinnuskipan, sum vit hava møguleika fyri at gera nú… hon skal eisini taka sterkt atlit til verandi aktørar. Tað verður eisini gjørt; so tað hevur ongantíð verið sagt frá mínaru síðu, ella frá Aksel [Johannesen] ella Poul [Michelsen], at tað er nakað við at frá 1. januar 2018 so stendur nakar á berum. Tað kemur ikki upp á tal. Tað hevur ongantíð verið ætlanin.”
Soleiðis royndi Høgni Hoydal, fiskimálaráðharri og formaður í Tjóðveldi, at sissa ekkafullar røddir sum hoyrdust millum áhoyrararnar á ‘Fiskivinnupolitiskum Toppfundi’ undir Torradøgum í Klaksvík fyrr í vikuni.
Men trupulleikin er, sum eisini kom fram týðiliga undir tiltakinum, at nú ber illa til at fáa tíðina at røkka til at nøkur nýskipan av fiskivinnuni kann orðast og samtykkjast í nøkulunda tíð áðrenn 1. januar 2018, tá øll verandi fiskirættindi fara úr gildi sambært lóg.
Har er tó ein útvegur í lógini, í og við at hon heimilar at verandi loyvir verða longd í fimm ár. So tað liggur í kortunum at tað kann vera óklókt at stressa og streingja á nú fyri at kroysta eina nýskipan ígjøgnum uttan ta nógv umtalaðu breiðu politisku semjuna, har tað enntá tykist ivasamt um parlamentariskur meiriluti yvirhøvur fæst fyri tí. Hetta bleiv ikki beinleiðis viðgingið men tó óbeinleiðis, tá fiskimálaráðharrin viðmerkti undir tí almenna fundinum í Klaksvík at “tíðin er gingin undan.”
Thursday, February 9, 2017
Í slíkum sprutti kunnu orð merkja hvat sum helst
Eitt er politiskt at skrúva upp fyri føgrum orðingum um “javnbjóðis” atgongd fyri øll og “marknaðargrundaða” skipan fyri fiskirættindi og ta veiði sum kemur upp á land — annað er at greiða frá hvat hetta skal innibera í praksis.
Í øllum sprellinum um nýskipan av fiskivinnuni eru nakrir stórir tankatoskar slopnir at vinna flótandi fótafesti millum politikarar, viðmerkjarar og tíðindafólk. Talan er næstan um orwellisk orð sum hava rullað íðuliga á landjørðini við umboðum úr serliga embætisstættini vaggandi sum undir ávirkan av rúsi frá útlitum fyri størri innslúsing av ymiskum fæ, og makt og prestigu afturvið, til umsiting og alt tað ið har til hoyrir. Lítið at siga til at ivrin eftir at raka rættar tónar og endurtaka gandaramsur ið kunnu fáa okkurt fram ið slær politiskt bingo er stór — og kanska torfør at temja.
Men nú ið teir retorisku glúparnir skulu møta tí lógarligu vatnskorpuni, spruttar illa.
“Nýggir aktørar” skulu sleppa framat, ljóðar tað, eisini í upplegginum frá Nýskipanarnevndini herfyri — tað var jú partur av teirra arbeiðssetningi. Hinvegin, um nú manglandi møguleikar fyri nýggjar aktørar er ein so álvarsligur trupulleiki at øll verandi vinna mestsum má tveitast út í andaleyp fyri at gera nakað við hann, so kennist tað rættiliga løgið at vit ikki síggja meira detaljur í tí almenna rúminum um spurningin.
So júst hvar er tað ið skógvurin klemmar mest? Er tað einstakir partar í vinnuni sum eru misnøgdir um at ikki kunna fáa fatur á ynskiligum rættindum við at uppfylla nakrar hissini treytir og kontakta vinir og kenningar í tí politisku skipanini? Er tað onkur sum harmast um at hava selt sítt í skeivari løtu og nú angrar og vil hava tað aftur, og sær ein møguleika í at fáa politikarar til at broyta spælireglurnar uttan atlit til verandi aktørar, sum hava goldið dýrt og brúkt langa tíð um at byggja sítt upp? Ella er tað okkurt heilt annað sum ger seg galdandi — tað er jú ómøguligt at vita so leingi einki undirlag fyriliggur alment sum vísir greitt hví og hvussu vit hava ein trupulleika her.
Friday, February 3, 2017
Og gloym ikki listarkvotur og súrevnisgjald
Aftan á allan tann hurlivasa um hugtøk sum í fleiri Harrans ár hevur ørkymlað føroyskt orðaskifti um fiskivinnustýring, og sum nú kann hava nátt sítt hæddarpunkt, kom so álitið frá Nýskipanarnevndini og stoytti eina stóra spann av køldum vatni á hesa annars glóðheitu plátu.
Í álitinum, sum nevndin legði fram alment í oktober í farna ári, verður í kapitli um “Ogn Føroya fólks” staðfest fylgjandi: “Eitt av høvuðsmálunum við nýskipanini er sambært arbeiðssetninginum at tryggja: ‘at livandi tilfeingið í føroyskum sjógvi og tey rættindir Føroyar eiga í altjóða sjógvi og hava samrátt seg til við onnur lond, eru ogn Føroya fólks og eru varandi grundarlag undir føroyska búskapinum og vælferðini hjá tjóðini.’”
Men síðani verður lagt afturat: “Livandi tilfeingið í føroyskum sjógvi og tey rættindir Føroyar eiga í altjóða sjógvi og hava samrátt seg til við onnur lond, hava eitt virði fyri føroyska samfelagið. Nevndin metir at lóggávan eigur beinleiðis at áseta hvussu hetta virðið skal koma føroyska búskapinum og vælferðini hjá tjóðini til góðar. Hetta eigur at verða skipað við beinleiðis regulerandi ásetingum í lóggávuni og ikki við orðingum um ogn Føroya fólks, sum ikki í sjálvum sær staðfesta nakra rættarstøðu ella skyldur sambært lóggávuni. Nevndin mælir til at orðingin um ogn Føroya fólks verður tikin úr lógartekstinum, og at endamálið við umsitingini av livandi tilfeinginum heldur verður tikið upp og neyvari lýst í viðmerkingunum til lógina. Í staðin mælir nevndin til at regulerandi ásetingar verða settar í lóggávuna, har ítøkilig støða verður tikin til hvussu rætturin at gagnnýta tilfeingið verður skipaður, og hvussu virðið kemur samfelagnum til góðar. Nevndin mælir til at gildistíðin á brúksrættindunum verður ásett í nýggju fiskivinnulóggávuni.”
Alskyns góðbitar
Ger so væl. Nevndin fer ikki út í nakra sjóforkláring um hví hon metir at júst ein orðing sum ‘ogn Føroya fólks’ er óheppin í hesum høpi. Tann frágreiðing hon gevur er uttan iva nøktandi í samanhanginum.
Men set fyri at vit fingu ein veldigan uppgang innan málningalist sum vinnu, í sovorðnan mun at listarfólk og galleristar og onnur tóku at ríka seg upp og fingu so nógv virksemi at tey máttu seta fleiri og fleiri fólk í starv at gera alt møguligt herundir at mála listarverk.
Subscribe to: Posts (Atom)


text:
- Ein trupulleiki við at fakenews ofta ikki verður rættað, er m.a., at tey, sum hava eina fakliga vitan ofta lata verða við at siga sína meining, tí tey verða skotin niður og sett í bás, um tey ditta sær at taka lut í einum politiskum kjaki.
Tað sigur Annita á Fríðriksmørk, tingkvinna fyri Tjóðveldi, nú Helgi Abrahamsen í gjárkvøldið legði eftir nýggja formanninum í búskaparráðnum, Djóna Højgaard, tí hann fyri nøkrum árum síðani varð avmyndaður við skelti í hond við boðskapinum: “Eg mótmæli hækkan av blokkinum“.
Umrødda myndin (Privatmynd)
Boðskapurin hjá Helga Abrahamsen er týðiligur, heldur Annita á Fríðsriksmørk. “Formaðurin kann ikki brúkast, tí hann einaferð helt tað verða skeivt at hækka blokkin”.
- Formenn í Búskaparráðnum umboða sín fakliga førleika sum búskaparfrøðingar. Men vit vita eisini væl, at hesir hava havt ymisk sjónarmið til politikk og til politiskar flokkar, heldur Annita á Fríðriksmørk.
Annita á Fríðriksmørk (Savnsmynd: Jens Kr. Vang)
- Landið er so mikið lítið, at tað ber ikki til, ikki at vita á leið, hvar so væl lærd og framstandandi fólk standa politiskt. Og friður verið við tí. Men tað sum harmar meg, er tá ið eg síggi at millum annað Helgi Abrahamsen bjóðar nýggja formanninum vælkomnum í formanssessin við at skjóta hansara fakliga førleika niður, áðrenn hann hevur fingið fótin fyri seg sum formaður.
- Tá ið so enntá næstformaður fyri ein av teimum størstu flokkunum gongur á odda við slíkari niðurgering av fakfólki, so hevur fakenews frítt spæl. Fakfólk, sum kunnu koma við fakligum íkasti til kjakið, lata jú bara vera við at úttala seg, av ótta fyri at verða sett í bás politiskt. Hesaferð av einum politiskum næstformanni.
- Tað er ikki gott, sigur Annita á Fríðriksmørk, tingkvinna.


text:
JÓL/NÝGGJÁR NETVARP ÚR EBENEZER
NÝGGJÁRSVEITSLA sunnukvøldið 30. desember kl. 18.00
KELDUVAÐIÐ 16. desember
Sunnukvøldið 16. des. kl. 20.00 á R7, sum hoyrist um alt landið á FM102 og FM107,1.
Evangelisk jólasending úr Betesda frá 1994.
Betesdakórið og felagssangur:
“Fegnast, tú jørð, rek myrkrið út,” (nr. 269) og “Har í Dávids fagra staði,” (nr. 101). “Tit trúføstu, komið” (nr. 102).
Byrjan og bøn: Jógvan Gerðalíð, sáli.
Kórið, saman við Trio v/ J.Mortensen, Herdis og Kate, syngja “Krýn Hann, so manga ferð,”
Tala: Kári Kjelnæs - Evni: “Rúm til Jesus”.
Bið fyri Ann Graham Lotz
Kristiliga Tíðindatænasta v/pjd skrivar m.a.
HEILSUSTØÐAN HJÁ ANNE GRAHAM LOTZ
- ferðin gjøgnum Skuggadalin longri enn væntað!
Ein av heimsins kendastu evangelistum, Anne Graham Lotz, fekk 17. august í ár staðfest bróstkrabba. Ein mánaða seinni varð hon skurðviðgjørd, og alt sá so lovandi gott út.
Um mánaðarskiftið september-oktober fekk hon at vita frá læknanum, at krabbin hevur breitt seg, og at spor vóru at
Myndin: Billy Graham og dótturin Anne
KELDUVAÐIÐ 09. desember
Sunnudagin 9. des. kl. 20.00 á R7, sum hoyrist um alt landið á FM102 og FM107,1.
"Lívsmynstur nýtt" - Eyðun Jacobsen syngur.
"Eg elski tær bløðandi hendur," - Brita á Váli Smith syngur. (nr. 256).
Orðið fyri dagin: "Gud hevur talað" - Gunnleyg Kallsberg lesur.
"Góðska Guds, sum ber av øllum," - Felagssangur úr Ebenezer (nr. 14).
"Á, tey kæru, sum mær bíða" - Ebenezerkórið syngur (nr. 1316).
Tala: Petur W. Háberg, sáli - Evni: "Frelstur ella fortaptur".


text:
Eirikur Lindenskov 16.05.2018 (08:15)
KVF hevði serliga deild at fella landsstýrið
Ein av royndastu landsstýrismonnum í Føroyum, Bjarni Djurholm, sigur, at Kringvarp Føroya frá 2011 til 14. september í 2015 hevði eina serliga deild – eina »task force« deild, sum bara skuldi taka sær av samgonguni hjá Kaj Leo Holm Johannesen og samgongufólkum hansara.
Hendan deildin varð avtikin 14. september í 2015, sigur fyrrverandi politikarin hjá Fólkaflokkinum, sum gavst sum politikari á løgtingsvalinum 1. september í 2015. Hann stillaði ikki uppaftur, eftir at hava umboðað Fólkaflokkin í Løgtinginum í 21 ár umframt nøkur ár sum varamaður. Hann hevur eisini umboðað Fólkaflokkinin í landsstýrinum í hálvt áttanda ár, har hann umsat vinnumál.
Bjarni Djurholm kemur við hesi skuldseting ímóti Kringvarpi Føroya á Facebook í gjárkvøldið, har hann finst at orðaskiftinum millum Henrik Old og Ólvuvá Klettskarð í Degi og Viku, har tey umrøddu tunlarnar norður um Fjall á Borðoynni og tunnilsraðfestingar sum heild.
Sambært fyrrverandi landsstýrismanninum, so eru tíðindafólkini í Kringvarpinum so útspekulerað, at tey ikki seta samgongupolitikarum kritiskar spurningar. Tey lata tilvitað samgongufólk sleppa geva andstøðuni skuldina.
– Óluva og Tjóðveldi vóru ímóti at viðgera tunnilsloysnina frá Norðuroyartunnlinum. Hon steðgaði framskundanini, men slapp ótarnað í kvøld at gera seg til talskvinnu fyri at fáa tunnlarnar gjørdar beinavegin – men tað var kanska evsta endamálið hjá KvF – at gera Óluvu Klettskarð eina politiska tænastu, nú hon kom í mótvind í Norðoyggjum, sigur Bjarni Djurholm.
Og so fær Kringvarpið aftur av grovfíluni:
– Sær sjálvum líkt, so hevur KvF eingi kjak, har politiskt bit er í. Seinasta týskvøld var kjak um IMO og útlát hjá skipum. Har var bara uppiíprat millum vert og »kjakararnar«. Soleiðis verður henda samgongan friðað, hóast tað eru upp í leypar av gølumálum at viðgera – men so eiðasørt sigur fyrrverandi politikarin, og hann heldur fram:
– Seinasta samgonga fekk ikki eitt andarhald frá KvF eina einastu løtu. Kjak-setuppini vóru púra eyðsýnd tá, vertirnir vóru, saman við táverandi andstøðufólkum, bæði ákærar og dómarar, meðan samgonguumboð vóru á ákærubeinkinum. Fyri ikki at gloyma allar politisku ræðu-framhaldssendingarnar, hvør í fleiri pørtum. Nú er einki, bara kínan og uppiíprát.
Ógvusligasta ákæran frá fyrrverandi landsstýrismanninum er, at Kringvarpið undir seinastu samgongu setti útspillingina av samgonguni í system við at skipa eina serliga task-force deild, sum bara hevði til endamáls at fella samgonguna. Hendan task-force deildin í Kringvarpinum varð avtikin 14. september í 2015, sama dag, sum samgonguskjalið millum Tjóðveldi, Javnaðarflokkin og Framsókn varð undirskrivað, sigur tann royndi fyrrverandi landsstýris- og løgtingsmaðurin, sum nú starvast sum varaskúlastjóri í Eysturskúlanum í Havn.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Oda Strøm
13.04.2018 - 07:31
Mentan > Heilsa & Umhvørvi > Heilsa & Vælvera
Tann mongdin av alkoholi, mann fyrr trúði var óskaðilig, kann í veruleikanum geva álvarsligar trupulleikar. Tað er niðurstøðan í einari nýggjari altjóða kanning, sum er kunngjørd í vísindaliga tíðarritinum The Lancet. Vaksin burdu ikki drukkið meir enn sjey alkoeindir um vikuna - ella í miðal eina um dagin.
Kanningin sameinir úrslit frá 83 kanningum, sum eru gjørdar í 19 ymiskum londum við tilsamans 600.000 royndarfólkum. Niðurstøðan staðfestir, at fólk, sum drekka meir enn 7 alkoeindir um vikuna, doyggja væntandi fyrr enn tey, ið drekka minni.
Niðurstøðan vísir harvið á, at leiðreglurnar fyri hvussu nógv rúsdrekka, ein kann drekka, uttan nakar vandi er á ferð, eru ikki nóg strammar í nógvum londum - eisini í Føroyum.
Fólkaheilsuráðið skrivar á m.a. heimasíðu síni, at rúsdrekka er ongantíð vandaleyst, og mann skal ikki drekka fyri heilsuna.
- Tað er lítil vandi fyri at gerast sjúkur av rúsdrekka, um kvinnur drekka minni enn 7 alkoeindir, og menn drekka minni enn 14 um vikuna.


text:
Kvinnur góða úrtøku
Hjá kvinnum hava bæði liðini spælt, B-liðið (myndin) sunnudagin við 1-0 sigri á Giza Hoyvík, og A-liðið í kvøld, við 2-0 sigri í toppdystinum móti AB/B71 á Sandi.
B-liðið spældi ein sera spennandi dyst móti Giza Hoyvík, sum enn ikki hava nakað stig á kontuni. Okkara kvinnur høvdu leikligu yvirvágina allan dystin. Tó var okkurt vandamikið álop frá Hoyvíksdamunum, men tá var Jana har, sum hon skuldi vera.
Sesilia Olsen skjeyt einsamalla málið miðskeiðis í fyrra hálvleiki. Málið byrjaði í verjuni: Birna avleveraði til Henrikku, sum spældi 1-2 við Sesiliu. Sesilia skeyt og bólturin sat við fremru stong. Hóast høgt trýst allan dystin, eydnaðist tað ikki okkara kvinnum at økja leiðsluna.
Dysturin hjá A-liðinum bleiv útsettur til í kvøld. Lagt varð upp til veruligt brak í oddinum av 2. deild. Við einum dysti meira, lógu vit 3 stig frammanfyri, og hvørki liðið hevði tapt í ár.
Sum skilst varð eisini talan um sera góðan og væl leiktan dyst, og avrik okkara var eisini tað besta higartil í ár. Tað gav eisini úrslit og vit fóru vestur aftur við fullari úrtøku: 3 stigum, 2 málum og ongum ímóti. Mona Sunnuvudóttir Poulsen skoraði bæði okkara mál.


text:
Innsent
30.07.2017 - 16:59
Á trappuni beint við har tey flestu ungu møtast í fríløtunum um kvøldið, hitti eg leiðaraparið í Kelduni í Skálafirði, Jastrid og Paula Høj. Tey eru á Teenstreet á fyrsta sinni.
Uppgáva teirra á leguni er at vera við í bønartoyminum. Eg spyrji eitt sindur um hvat tað er fyri nakað, og tey siga mær, at tey eru 4 føroyingar, sum eru partur av einum størri toymi. Uppgávan er stutt sagt at biðja. Tey ganga runt á økinum ígjøgnum dagin og biðja bæði generelt fyri leguni, men eisini fyri og saman við einstaklingum. Stórstu uppgávurnar eru kanska kortini eftir løturnar í høllini (main hall). Tá streyma nógv fólk inn í bønarrúmið, sum ynskja forbøn. Í bønarrúminum eru tjóðirnar uppdeildar. Har hanga fløgg, so tú kanst síggja hvaðar tú skalt fara.
Eg spyrji eisini eitt sindur um, hvat biðið verður fyri, og Pauli fortelur fyri mær, at tað er alt eftir, hvussu tørvurin hjá tí einstaka er. Nøkur stíðast við iva og trúarspurningar, meðan onnur ynskja, at biðið verður fyri teimum har heima.
Jastrid og Pauli eru sum sagt leiðarar í samkomuni Kelduni. Harafturat er Jastrid eisini skúlaleiðari í Frískúlanum Kelduni í Skálafirði. So tey eru bæði óvguliga vand við at ferðast millum ung. Og tey leggja afturat fyri mær, at tað er umráðandi fyri tey at vera har, sum ungdómurin er, og er tað eisini ein av orsøkunum til, at tey valdu at fara á Teenstreet.
Skrivað hevur Eyðun á Lakjuni


text:
Jens Hákun Leo
12.04.2017 - 06:30
Ítróttur > Ítróttur > Fótbóltur
Í øllum rokinum í gjár, sum var eftir 2-1 sigurin hjá Føroyum ímóti Turkalandi á Tórsvølli, vóru tað ikki mong, sum góvu sær far um, hvat var farið fram á ovara vølli um sama mundið í dystinum ímillum Montenegro og Luksemborg - ein dystur, sum bara skuldi fáast frá hondini, í og við at hvørki av hesum báðum liðunum høvdu fingið nakað stig á kontoina eftir tveir teir fyrstu dystirnar í bólkinum.
Í hesum dystinum var tað soleiðis, at Montenegro ongan iva læt vera um, hvør var betra liðið.
Montenegro vann dystin nevniliga heili 7-1.
Endaliga støðan í innleiðandi HM-undankappingarbólkinum hjá Føroyum gjørdist tí hendan:
1. Føroyar 3 3-0-0 9-3 9 stig
2. Turkaland 3 2-0-1 13-3 6 stig
3. Montenegro 3 1-0-2 8-6 3 stig
4. Luksemborg 3 0-0-3 3-21 0 stig
Føroyar koma við hesum víðari til HM-undankappingina sum vinnari av bólkinum, meðan hini trý londini í bólkinum harafturímóti eru útsligin við hesari endaligu støðuni.
Harundir kemur Turkaland ikki víðari til HM-undankappingina sum besti 2´ari.
Besti 2´ari gjørdist Moldova, sum fekk sjey stig í sínum bólki.


text:
Soltin útlit hjá flotanum í Barentshavinum við nýskipanini hjá Høgna
3. desember 2017
Ein av størstu grundgevingunum fyri, at fiskivinnunýskipanin hjá samgonguni ikki fór at merkjast hjá verandi flota, hevur verið nógva reypið um, at landsstýrismaðurin hevur útvegað nýggj rættindi og hægri kvotur í samráðingum við onnur lond
Í nógv teimum flestu førunum eru hesi eyka rættindi fingin av einum hækkandi TAC, tá talan er um botnfisk.
Men nú TAC, ið lækkar, eitt nú í toska- og hýsu fiskiskapinum í Barentshavinum, hevur landsstýrismaðurin als ikki megnað at hildið tørn í samráðingunum við russar.
Vit hava latið stórar nøgdir av makreli og norðhavssild til russar, fyri eina munandi lækking á 12,5% í toska- og hýsu fiskiskapinum hjá okkara skipum.
Javnvágin í sáttmálanum millum Føroyar og Russland er versna nógv við soltnað samráðingarúrslitinum.
Hvussu úrslitið í norska partinum av Barentshavinum verður, vita vit ikki enn, men útlitini eru heldur ikki góð, tí ICES mælir eisini til lægri heildarkvotur har.
Ógvusligur niðurskurður í kvotum og brandskatting av vinningi
Undir vanligum umstøðum hevði flotin í Barentshavinum ivaleyst megnað at komi heilskapaður undan niðurskurðinum, tí fiskaprísirnir kvinka ofta nakað upp, tá kvoturnar lækka.
Men við tað, at fiskivinnunýskipanin, sum liggur í Løgtinginum leggur upp til, at umframt niðurskurðin á 12,5% í kvotum, skulu 25% seljast á uppboðssølu og harumframt skulu 7% í framtíðini lutast til onnur skip við økiskvotum.
Talan kann sostatt gerast um ein samlaðan niðurskurð á 44,5% eftir einum ári.
Sum steinur oman á byrðu liggur eitt annað lógaruppskot í Løgtinginum, sum áleggur somu skipum at gjalda omanfyri 70% av vinninginum árini frammanundan í veiðigjaldi.
Vónandi skilur onkur í samgonguni álvaran!
Bjørn Kalsø
løgtingsmaður fyri Sambandsflokkin
RN
Aftur


text:
Uppboðssølan hevur spælt logandi fallit
5. september 2018
Eingin nýggjur aktørur er komin inn í fiskivinnuna gjøgnum uppboðssøluna
Tað er spennandi at síggja, hvat ið landsstýrismaðurin í fiskivinnumálum hevur fingið burtur úr uppboðssøluni. Hon skuldi fáa nýggjar aktørar inn til tilfeingið, troyta og menna fiskivinnuna.
Hann segði, at pengar til landskassan vóru ikki málið.
Nú síggja vit, at eingin nýggjur aktørur er komin. Hetta er spell, og vit mugu ásanna, at uppboðssølan hevur als ikki virkað, soleiðis sum samgongan ætlaði.
Ræðist sítt egna barn
Vit mugu eisini ásanna, at samgongan ikki torur at standa við førda politikkin.
Tá ið skip flaggaðu út, og fóru seinasta túrin út av vágni, og familjur mistu inntøkur, tá komu samgonguleiðarar út kropp á kroppi og søgdu, at hetta hevði als einki við fiskivinnunýskipanina at gera.
Er hetta rætt?
Hetta var júst ætlanin við skipanini hjá samgonguni. Nýggir aktørar skuldu framat, uppá bekostning av verandi. Nú er at standa við tykkara egnu skipan. Tað hevði sømt seg.
Eisini er vert at taka við, at tað var júst núverandi landsstýrismaður í fiskivinnumálum, sum í fullveldissamgonguni ráddi fyri borgum. Tá ið loyvt bleiv at uppkeypa og samanleggja loyvir, júst fyri at hava ein effektivan og nýmótans flota, hetta fyri at standa seg í altjóða kappingini. Nú vinnan hevur tillagað seg, eftir táverandi politiska viljanum, skal gerast upp við hetta, og býta hesi rættindini út av nýggjum.
Tann rætta samansetingin
Við eini rættari samanseting av menningarmøguleikum og einum roknaðum yvirskotsgjaldið, kundu vit sum samfelag fingið munandi størri samfelagsvirði burturúr, tryggja framhaldandi búskaparvøkstur og fingið meir pengar í allar kassar
Nú síggja vit í nýggjastu frágreiðingini frá búskaparráðnum, har tað verður staðfest, at búskaparvøksturin bert er ein lítlan triðing í mun til miðalvøksturin síðani 2012. Tað at búskaparvøksturin nú er drivin av innlendis eftirspurningi og ikki av sunnum útflutningi eins og undanfarin ár, viðførir at tað er uppá lánta tíð, at vit keypa okkara egna vøkstur. Tí er umráðandi at gera skipanir, ið skapa møguleikar hjá vinnu og fólki, at økja um okkara inntøkur uttanífrá, og tryggja framhaldandi vøkstur til okkara vælferðartænastur
Politiskt flugubein
Uppskotið hjá Sambandsflokkinum var, at bert nýggj rættindi skuldu seljast á uppboði. Tá hevði vinnan vitað, hvat hon hevði at fyrihalda seg til. Nú veit vinnan onki, og torir ikki at endurnýggja fiskiflotan. Heldur ger hon íløgur í aðrar vinnur, keyp av bygningum og annað.
Hetta prógvar ráaloysið hjá samgonguni. Skipanin bleiv trýst ígjøgnum, tí eitt politiskt flugubein skuldi setast í avrikslistan. Beint eftir, at fiskivinnuskipanin bleiv samtykt, komu 22 broytingar, og nú skulu aftur broytingar gerast í uppboðssøluni, veiðigjaldinum o.ø. sambært Høgna Hoydal.
Samgonguleiðararnir ynskja eina uppboðssølu, fyri at nýggir aktørar skulu koma framat, og tá mugu 100% vera á uppboði, ella bert fyri nýggjar aktørar, um samgongan vil náa sínum endamálið, men tey ræðast sítt egna barn og vilja ikki standa við sína skipan, so vinnan bløðir og stór samfelagsvirðir standa uppá spæl.
Menningarkvotur skapa møguleikar
Menningarkvoturnar vóru fortreytir hjá nýggjum aktørum at bjóða seg fram á uppboðssøluni.
Mín vón er, at menningarkvotur skapa møguleikar fyri víðari menning hjá hesum feløgum, eisini hjá teimum sum hava fingið kvotur á hvørjum árið síðan 2012 - við undantakið í 2016 - tá ið landsstýrismaðurin ikki vildi útlutað kvotur.
Hann er nú komin á betri tankar og útlutar politiskar kvotur, eins og altíð hevur verið gjørt. Tó var hann í andstøðu harðasti mótstøðumaður móti útlutan.
Hetta vil Sambandsflokkurin
Vit vilja hava eina skipan við einum effektivum flota, sum altíð er kappingarførur. Fiskatilfeingið skal geva best møguliga rávøru. Eina uppboðssølu av fiskaðum fiski, so øllum verður tryggjað atgongd til júst tann fiskin, tey vilja framleiða. Og vit vilja hava nógv betri marknaðaratgongd, serliga til ES-marknaðin, har føroyingar fara at tjena pengarnar og møguleikar eru at tvífalda útflutningsvirði.
So fáa vit møguleika til øll, at menna og virðisøkja nisjuvørur. Munandi størri virði koma burtur úr tilfeinginum. Og tá verður framhaldandi búskaparvøkstur.
Hetta hevði givið nakað til alt samfelagið, so vit sleppa undan bíðilistum til viðgerðir í heilsuverkinum.
Bárður S. Nielsen
formaður í Sambandsflokkinum
RN
Aftur


text:
SÁLARLIG HEILSA
Sosialur ójavni í vandanum fyri typu2 diabetes í Føroyum
07. Mar 2018
Typa2 diabetes er í dag ein globalur trupulleiki. WHO metir, at 370 milliónir koma at hava typu2 diabetes í 2030. Sóra kanningin hjá...
les meir
ABC verkætlanin gongur væl
28. Feb 2018
Arbeiðið at leggja lunnar undir karmarnar fyri ABC virksemið í samfelagnum gongur væl. ...
les meir
ABC við á SSP døgunum hjá 7.flokkunum í Tórshavnar kommunu
22. Feb 2018
Lærarar og einir 350 næmingar úr øllum skúlum í kommununi vóru savnaðir til fyrilestur um ABC fyri sálarliga heilsu í bæði í Skúlanum við Løgmannabreyt og Skúlanum á Argjahamri.
les meir
800 næmingar til Vika sex
09. Feb 2018
Eini 800 miðnám- og yrkisskúlanæmingar hava verið til tiltøkini "Mynd krevur samtykki", ið hevur verið kring landið.
les meir
Betri stuðlar Reyða Krossi Føroyar við gávu til ABC virksemi
23. Jan 2018
- Hetta ger, at vit nú hava peningaliga orku, at taka lut í landsumfatandi verkætlanini, ABC fyri sálarliga heilsu
les meir
Nýggj gransking
22. Des 2017
Virksemi og felagsskapur gevur betri sálarliga heilsu vísir nýggj gransking
les meir
Ymiskleiki eingin forðing fyri góðum samstarvi
20. Nov 2017
Tað er fantastiskt at síggja, hvussu allir samstarvsfelagarnir taka verkætlanina til sín. Samstarvsdagarnir í september og nú hava víst, hvussu stovnar, kommunur og feløg hóast stóran ymiskleika, kunnu síggja alskyns møguleikar fyri at samstarva, bæði í mun til ymiskt virksemi og øki í landinum og við hesum samstarvinum skapa góðar karmar fyri ABC virksemi.
les meir
Tórshavnar kommuna og Vága kommuna partar av ABC toyminum
09. Nov 2017
Vit fegnast um, at Tórshavnar kommuna og Vága kommuna nú hava boðað okkum frá, at tey eru við í verkætlanini hjá okkum ABC fyri sálarliga heilsu.


text:
Grøn øki
Grøn øki og býarfríðkan
Býargartnarin umsitur kommunalu blómugarðarnar og hevur ábyrgdina av býarfríðkan í Klaksvík. Millum grønu økini teljast eitt nú viðarlundirnar úti í Grøv og í Mikladali, umframt Vágsbøur, Akursmørk og gamli kirkjugarðurin í Vágstúni.
Harumframt varðar býargartnarin av standmyndum, minnisvarðum og minnismerkjum í kommununi.
Brúka grønu økini
Kærleiksgøtan og gamli vegur út í Grøv teljast millum vælumtóktu gongutúrarnar í Klaksvík, og harumframt eru nógvar vakrar leiðir verdar at vitja í býnum og bygdunum í kommununi.
Á bygdaskeltunum, sum Visit Norðoy hevur sett upp í øllum Norðoyggjum í samstarvi við kommunurnar, fæst meira at vita um vakrar leiðir í Klaksvíkar kommunu. Harumframt finnur tú eisini kunning um gongutúrar í fjøllunum á heimasíðuni hiking.fo.
Á kortinum yvir viðarlundina úti í Grøv síggjast eisini onnur grøn fríøki, eitt nú hundaøkið, har hundar kunnu vera uttan band.


text:
Nýggjur Hvalbiartunnil nærkast
HÁTÍÐARLØTA: Tað var hátíðardámur í Hvalba í gjár, tá tveir eldri borgarar í kommununi settu spakan í fyri arbeiðsvegnum, sum skal gerast í sambandi við, at tað skjótt verður farið undir at bora nýggjan tunnil millum Hvalba og Trongisvág. Síðani fór fyrsta gravimaskinan í gongd við arbeiðið.
Seinnapartin mánadagin varð spaki settur í fyri nýggju farleiðini til íbúgvarnar í Hvalbiar kommunu. Hetta hendi, tá tveir eldri borgarar úr ávikavist Nesi og Trongisvági, sum báðir eru farnir væl upp um níti ára aldur, settu fyrsta spakan í fyri arbeiðsvegnum móti komandi tunnilsmunnanum hvalbiarmegin.
Veðrið var av tí fræga við eitt sindur av vindi, men helt sær turt, til alt var liðugt. Almenna tiltakið hevði savnað nøkur hundrað fólk inni í dalinum, har arbeiðsvegurin byrjar.
Ewald Kjølbro, stjóri á Landsverki, legði vegna byggiharran fyri við at bjóða vælkomin. Hann fegnaðist um, at tað umsíðir er komið hartil, at skjøtil kann setast á hesa leingi eftirlýstu verkætlanina við eini nýggjari farleið millum Hvalba og Trongisvág.
Síðani fekk Hendrik Old, landsstýrismaður í samferðslumálum, orðið, og hann segði millum annað:
- Leingi er tað, ið væl skal vera, og hetta hevur veruliga verið drúgt at bíða eftir. Í Føroyum tekur tað oftani langa tíð at tosa um tingini, áðrenn mann handlar. Tosað hevur verið í mong ár um Kolavegin, um hvussu vánaligur hann er, og hvussu smalur tunnilin er. Hetta er tí ein stór løta fyri bæði hvalbingar, sandvíkskingar og allar suðringar, at vit umsíðir kunnu seta spakan í.
Stórhending fyri hvalbingar
Sum vera mann var eisini frøi á borgarstjóranum í Hvalba, tá hann lýsti týdningin av eini betri farleið fyri bæði borgarar og vinnulív í Hvalbiar kommunu.
- Hetta er einki minni enn ein stórhending, tí eins og várið boðar frá sumri og lýðku, boðar nýggi Hvalbiartunnilin frá, at vit fara inn í nýggjar tíðir, har avbjóðingar, sum liggja fyri framman, ikki eru darvaðar av eini ótíðarhóskandi farleið, segði Janus Vang.
Tvøroyrar kommuna var undir hátíðarhaldinum umboðað av varaborgarstjóranuum.
- Í dag taka vit eitt nýtt og trygt fet inn í framtíðina. Tað er mær ein stór gleði vegna Tvøroyrar kommunu at standa her saman við tykkum og hátíðarhalda, at spakin nú verður settur í fyri atkomuvegnum, segði Anita Vibergsdóttir, varaborgarstjóri, í síni talu.
Síðani var gjørt klárt til at loysa fyrsta flagið við einum spaka, sum við dagsins hátíðarliga høvi var silvurgyltur. Landsstýrismaðurin hevði biðið tveir eldri borgarar í Hvalbiar- og Tvøroyrar kommunum, Allon Næs úr Nesi, og Dánjal av Rana úr Trongisvági, at loysa fyrsta flagið. Síðstnevndi var sum maskinførari við til at gera verandi tunnil fyri umleið 55 árum síðani.
Eftir hetta og nógvar lógvabrestir bjóðaðu Hvalbiar kommuna og Landsverk til kaffi og tunnilskøkur í Roynhøllini.
Hædd tikin fyri suðuroyarleið
Í lógaruppskotinum til nýggjan Hvalbiartunnil við tilhoyrandi vegum stendur, at tað leingi hevur ligið í kortunum, at nýggjur Hvalbiartunnil skal gerast.
Verandi tunnil var sum tann fyrsti og harvið elsti tunnilin í landinum liðugur í 1963. Síðani eru nakrar dagføringar gjørdar, men tunnilin er lágur og einbreytaður. Farleiðin liggur høgt, og vegurin er bæði smalur og brattur.
Hvalbiartunnilin lýkur ikki dagsins krøv til trygd, dygd og ferðslu, og verandi farleið er ein forðing fyri vinnumenning og útbyggingum norðan fyri tunnilin, verður sagt í viðmerkingunum til lógaruppskotið. Tað er tí stórur tørvur á at fáa eina tíðarhóskandi farleið millum Hvalba og Trongisvág.
Sagt verður eisini, at verkætlanin er framtíðartryggjað, soleiðis at hædd verður tikin fyri eini framtíðar suðuroyarfarleið.
Tunnilin verður umleið 2,5 kilometrar langur og fer at ganga frá Niðastabotni í Hvalba til Gjánhamar í Trongdisvági . Tilkoyringarvegirnir verða tilsamans 3,3 kilometrar. Umleið 2,3 kilometrar hvalbiarmegin og 1,0 kilometur trongisvágsmegin.
Tunnilsmunnarnir fara at liggja í ávikavist 70 metra hædd móti Hvalba og umleið 100 metrar móti Trongisvági.
Sambært verklagslógini eru byggiútreiðslunar ásettar til í mesta lagi 272 mió. krónur.
Við at trýsta á fyrstu myndina niðanfyri, gerst hon stór, og tá ber at blaða allar myndirnar ígjøgnum í fullari stødd.
(Myndir: HeinesenMyndir / Landsverk ©)


text:
VITSKA: SEV greiðir frá grønum orkuætlanum
Føroyska elfelagið SEV fekk í fjør norðurlendsku virðislønina fyri slóðbrótandi arbeiði sítt og fyri mál sítt um 100 prosent grøna elorku á landi í Føroyum í 2030. Norðurlandahúsið og Fróðskaparsetrið hava tí bjóðað SEV at greiða frá sínum arbeiði og grønu kósini á tiltaki í Norðurlandahúsinum týskvøldið 26. januar kl. 19.30.
Føroyska elfelagið SEV fekk í fjør norðurlendsku virðislønina fyri slóðbrótandi arbeiði sítt og fyri mál sítt um 100 prosent grøna elorku á landi í Føroyum í 2030. Norðurlandahúsið og Fróðskaparsetrið hava tí bjóðað SEV at greiða frá sínum arbeiði og grønu kósini á tiltaki í Norðurlandahúsinum týskvøldið 26. januar kl. 19.30.
Nýbrot á elorkuøkinum og málið um 100 prosent grøna elorku í Føroyum í 2030 vóru við til at vinna SEV norðurlendsku náttúru- og umhvørvisvirðislønina 2015. Dómsnevndin legði eisini dent á, at loysnir, sum verða mentar og royndar í Føroyum, kunnu gagna øllum evropeiska elnetinum.
SEV fer at greiða frá sínum virksemi og grønu kósini næstu 15 árini, sum ber við sær miðvíst arbeiði og áhaldandi nýhugsan á elorkuøkinum. Hákun Djurhuus, stjóri, og Terji Nielsen, verkætlanarleiðari, greiða frá vegna SEV.
- Málið hjá SEV kann bert røkkast við nýhugsan og nýbrotum sum t.d. battarískipanini í Húsahaga, ið er ein serføroysk skipan, sum kann javna óstøðugu vindorkuna út á elnetið eftir fáum sekundum ella minuttum, sigur Hákun Djurhuus, stjóri í SEV.
Lau Ø. Blaxekjær, ph.d., frá Fróðskaparsetrinum setir tiltakið. Lau er útbúgvingarleiðari fyri Masterútbúgvingina í West Nordic Studies, Governance and Sustainable Management. Hann granskar í burðardyggum vøkstri og umhvørvispolitikki, og hevur millum annað luttikið í umhvørvissamráðingunum hjá ST síðani 2011, seinast til COP21 í París síðsta ár.
VITSKA er afturvendandi tiltak, sum Norðurlandahúsið og Fróðskaparsetrið skipa fyri. VITSKA um slóðbrótandi arbeiði á elorkuøkinum verður í Norðurlandahúsinum í annaðkvøld, týskvøldið 26. januar kl. 19.30-21.00.
-
16.01.2019 Setrið Deildin fyri Heilsu- og Sjúkrarøktarvísindi Depilin fyri heilsugranskingVæleydnaður heilsugranskingardagur í KongshøllDepilin fyri Heilsu- og Almannagransking skipaði hósdagin 10...
-
15.01.2019 Føroyamálsdeildin Til lesandiStakskeið á Føroyamálsdeildini várið 2019Lesturin byrjar aftur á Føroyamálsdeildini 4. februar. Í vár...
-
11.01.2019 Føroyamálsdeildin Til lesandiMA-fyrilestur um føroyska mállæruskrivingFríggjadagin 18. januar 2019 kl. 14.00 heldur Sigmund Jógvan...


text:
Latínskt mál
Latín (á latíni: lingua latīna, IPA: [ˈlɪŋɡʷa laˈtiːna]) er klassiskt mál, ið hoyrir til italsku málættina og soleiðis til indo-evropeisku málættina. Latínska stavraðið mentist frá tí etruskiska stavraðnum og tí euboiiska grikska stavraðnum og at enda úr tí fønikiska stavraðnum.
Latín var uppruniliga talað í Latium, í Italiahálvoynni.[1] Ígjøgnum valdið hjá Rómverska tjóðveldinum varð latín tað ráðandi málið, fyrst í Italia og seinni tvørtur ígjøgnum Rómverjaríkið. Talumálslatín mentist til tey rómanska mál, t.d. italskt, portugisiskt, spanskt, franskt og rumenskt. Nógv orð í enskum og eisini donskum komu frá latíni. Latínskar røtur brúkast í guðfrøði, lívfrøði og læknafrøði.
Undir seina Rómverska tjóðveldið (um 75 f.Kr.), varð fornlatín fyrisett til klassiskt latín. Talumálslatín var tað mál, ið talaðist um tað mundið og sýnist í innskriftum og verkum av skemtleikskøldum sum Plautus og Terentius.[2] Seinlatín er skriftsmálið frá 3. øldini og miðaldarlatín er málið frá 9. øldini, ið mentist til endurburðarlatín undir endurburðartíðina. Seini mentist nýlatín. Latín varð brúkað fyri altjóða samskifti og vísindi til 18. øldina, tá ið man byrjaði brúka talumál fyri skriftir. Kirkjulatín er enn almennt mál í Pávastólinum og Rómversk-katólsku kirkjuni. Latín undirvísast í skúlum um allan heim.[3][4]
Latín er bendingarmál og hevur trý kyn og sjey føll.
Innihaldsyvirlit
Fonologi[rætta | rætta wikitekst]
Latínski framburðurin er umskapaður t.d. frá frágreiðingum, stavivillum og orðaleikum. Aðrar keldur eru fornupprunafrøði og stavingar av latínskum orðum í øðrum málum.
Hjáljóð[rætta | rætta wikitekst]
Klassiskt latín hevði ongan mun ímillum stórar og smáar bókstavir og hevði ikki bókstavirnar ⟨J U W⟩. Í staðin fyri ⟨J U⟩ brúkti man ávikavist ⟨I V⟩; soleiðis vóru ⟨I V⟩ bæði hjáljóð og sjálvljóð.
Á okkara døgum brúkar man oftast ⟨i u⟩ í staðin fyri klassisku ⟨i v⟩. Nakrar skipanir brúka ⟨j v⟩ fyri sjálvljóðini /j w/, men ⟨v⟩ brúkast aldri fyri ⟨gu su qu⟩.
Sjálvljóð[rætta | rætta wikitekst]
Ósamansett sjálvljóð[rætta | rætta wikitekst]
Klassiskt latín hevði ongan mun ímillum ⟨U⟩ og ⟨V⟩. Í staðin brúktist ⟨V⟩ eisini sum hjáljóð og sum sjálvljóð. ⟨Y⟩ kom frá grikskum og úttalaðist sum ⟨u⟩ ella ⟨i⟩ av nøkrum talarum.
Klassiskt latín hevði bæði stutt og long sjálvljóð. Á okkara døgum skrivar man oftast long sjálvljóð við makron, t.d. ⟨ā ē ī ō ū⟩, og stutt sjálvljóð eru ómerkt.
Sjálvljóðsbókstavur fyri ⟨m⟩ við orðsenda, ella sjálvljóðsbókstavur fyri ⟨ns⟩ ella ⟨nf⟩, verður langt nasasjálvljóð, t.d. monstrum /mõːstrũː/.
Tvíljóð[rætta | rætta wikitekst]
Klassiskt latín hevði fleiri tvíljóð. Vanligastu vóru ⟨ae au⟩. ⟨oe⟩ var óvanligt og ⟨ui eu ei⟩ vóru sera óvanlig, serliga í upprunaligum latínskum orðum.[7] Hesar samansetingar av bókstøvum vorú ikki altíð tvíljóð, uttan kundu vera tvey sjálvljóð í tveimum stavilsum (⟨ae⟩ og ⟨oe⟩) ella eitt sjálvljóð og hálvhjáljóðið /j/ ella /w/ (⟨au ui eu ei ou⟩). Dømir eru aēnus [aˈeː.nʊs] "í bronsuni" og eius [ˈɛj.jʊs] "hansara".
Í talumálslatíni gingu ⟨ae au oe⟩ saman við ⟨e ō ē⟩. Tílíkur framburður var eisini hjá smærri mentaðum talarum.
Mállæra[rætta | rætta wikitekst]
[rætta | rætta wikitekst]
Reglulig navnorð á latíni hava ein av fimm bendingum, ið man kan síggja í hvørsfallið hjá orðinum. Tey eru:
- Fyrsta bendingin, oftast við endingina a, hevur hvørsfalsbendingina -ae.
- Aðra bendingin, oftast við endingina o, hevur hvørsfalsbendingina -i.
- Triðja bendingin, oftast við endingina i, hevur hvørsfalsbendingina -is.
- Fjórða bendingin, oftast við endingina u, hevur hvørsfalsbendingina -ūs.
- Fimta bendingin, oftast við endingina e, hevur hvørsfalsbendingina -ei.
Latín hevur sjey føll:
- Hvørfall (nominativus) – brúkast nær navnið er grundliður ella grundlið til umsagnarlið: Gentan rann. Puella cucurrit, ella cucurrit puella.
- Hvørsfall (genitivus) – brúkast oftast nær navnið er eigari eller hoyrir saman við eitt ávirki: Rossin hjá gentuni. Equus puellae.
- Hvørjumfall (dativus) – brúkast oftast nær navnið er óbeinleiðis ávirki: Maðurin gevur gentuni eitt epli. Vir puellae mālum dat.
- Hvønnfall (accusativus) – brúkast oftast nær navnið er beinleiðis ávirki: Maðurin gevur gentuni eitt epli. Vir puellae mālum dat.
- Ablativ (ablativus) – brúkast oftast nær navnið vísir loysing ella gongd frá onkrum: Gentan kemur frá akrinum. Puella ex agris venit.
- Tiltalufall (vocativus) – brúkast nær navnið er tiltalað. Kent dømi er: Og tú, Brutus! Et tū, Brūte!
- Lokativ (locativus) – óvanligt, men brúkast fyri stað: Í Róm, Rōmae.
Lýsingarorð[rætta | rætta wikitekst]
Sagnorð[rætta | rætta wikitekst]
Orðatilfar[rætta | rætta wikitekst]
Orðafelli[rætta | rætta wikitekst]
Talorð[rætta | rætta wikitekst]
Tekstdømi[rætta | rætta wikitekst]
Keldur[rætta | rætta wikitekst]
- ↑ Sandys, John Edwin (1910). A companion to Latin studies. Chicago: University of Chicago Press. pp. 811–812.
- ↑ Clark, Victor Selden (1900). Studies in the Latin of the Middle Ages and the Renaissance. Lancaster: The New Era Printing Company.
- ↑ Hu, Winnie (6 October 2008). "A Dead Language That's Very Much Alive". New York Times.
- ↑ Eskenazi, Mike (2 December 2000). "The New case for Latin". TIME.
- ↑ Sihler 2008, p. 174.
- ↑ Allen 2004, pp. 33–34
- ↑ Allen 2004, pp. 60–63


text:
Vágs Skúli søkir eftir lærara í tíðaravmarkað starv fyri lærara í barnsburðarfarloyvi at byrja skjótast gjørligt til 27. Juni 2019.
Førleikakrøv:
Skúlanum tørvar lærara, sum skal undirvísa í grund- og miðdeild. Viðkomandi skal eisini kunna undirvísa næmingum við serligum avbjóðingum.
Lønar- og setanartreytir:
Starvið er lønt í lønarflokkunum 18.1 –29.2 sambært avtalu millum Føroya Lærarafelag og Fíggjarmálaráðið.
Søkt verður eftir lærara sum:
- Hevur læraraútbúgving
- duga væl at samstarva og samskifta
- vilja menna seg sjálvan og skúlan
- sýna næmingum og undirvísing sín eldhuga
- vilja fevna ymiskleikanum og styrkja felagsskapin
Umsóknir:
Umsóknir við cv og avriti av prógvum og møguligum ummælum skulu vera skúlastjóranum í hendi í seinasta lagi tórsdagin 15. novembur 2018 kl. 12.00
Umsóknir skulu sendast til:
Vágs Skúla
Vágsvegur 32
Fo-900 Vágur
Ella á teldupost: john.henrik.holm@skulin.fo
Nærri kunning um starvið fæst við at ringja ella senda teldupost til
John Henrik Holm, skúlastjóra, á tlf 239330 ; teldupostur: john.henrik.holm@skulin.fo ella
Anitu Nysted, varaskúlastjóra á tlf. 723090 ; telduspostur: anita.nysted@skulin.fo